Produced by Bo Ting Chen




序
　　先君尚書在章聖朝祥符中，以度支員外郎、直集賢院宰開封。民事多閒，潛心國
史，博聞強記，研深覃精。至於前言往行，孜孜念慮，嘗如不及。得一善事，疏於方
冊，曠日持久，乃成編軸，命曰《南部新書》。凡三萬五千言，事實千[１]，成編五，
列卷十。其間所紀，則無遠近，耳目所不接熟者；事無纖巨，善惡足為鑒誡者。忠鯁
孝義，可以勸臣子；因果報應，可以警愚俗；典章儀式，可以識國體；風誼廉讓，可
以勵節概。其餘機辯敏悟[２]，怪奇迥特，亦所以誌難知而廣多聞。《爾雅》為六藝鈐
鍵，而采謠誌，考方語。周詩形四方風雅，比興多蟲魚草木之類。小子不肖，叨繼科
目，嘗踐世宦，假守宮鑰[３]。浚涸事休，閱繹家集，因以《新書》次為門類，繕寫淨
本，致於鄉曲，以圖刊鏤。昔班氏家有賜書而擅史學，王准之以左右舊事緘於青箱[４]，
卒用名代。敢跂而及，聊緝先志云。子翰林侍讀學士錢明逸序。嘉祐元年十一月十二
日。

甲
　　自武德至長安四年已前[５]，尚書左右僕射並是正宰相。初，豆盧欽望拜左僕射，
不言同中書門下三品，不敢參議朝政。數日後，始有詔加知軍國重事。至景雲二年，
韋安石除僕射，不帶同三品，自後空除僕射，不是宰相，遂為故事。
　　至德二年[６]，宰相直主政事筆，每人知十日。至貞元十年，又分每人輪一日執筆。
　　尚書諸廳，歷者有壁記，入相則以朱點之。元和後，惟膳部廳持國柄者最多，時
省中謂之「朱點廳」。
　　韋夏卿與弟正卿，大曆中同日登制科。皆曰：「今日盛事，全歸二難之手。」
　　韓昆，大曆中為制科第三等勅頭，代皇異之。詔下日，坐以采輿翠籠，一作龍。
命近臣持采仗鞭，厚錫繒帛，以示殊澤。
　　常衮自禮部侍郎入相，時潘炎為舍人，引麻，因戲之曰：「留取破麻鞵著。」及
衮視事，不浹旬果除。
　　凌煙閣，在西內三清殿側。畫像皆北面[７]，閣中有中隔，隔內北面寫功高宰輔，
南面寫功高侯王，隔外面次第功臣。
　　證聖元年正月，明堂災，重造天冊萬歲殿。二年三月成，號為通天宮。
　　項斯，始未為聞人，因以卷謁江西楊敬之。楊甚愛之[８]，贈詩云：「幾度見詩詩
盡好，及觀標格過於詩。平生不解藏人善，到處逢人說項斯。」未幾詩達長安，斯明
年登上第。
　　上元中，長安東內始置延英殿，每侍臣賜對，則左右悉去。故直言讜議，盡得上
達。
　　李聽為羽林將軍，有名馬。穆皇在東宮，諷聽獻之，聽以總兵不從。及即位，太
原擬帥皆不允，謂宰臣曰：「李聽為羽林將軍，不與朕馬，是必可任。」遂降制。
　　開元御札云：「朕之兄弟，惟有五人，比為方伯，歲一朝見。雖載崇藩屏，而有
睽談笑。是以輟牧人而各守京職，每聽政之後，延入宮中。申友于之志，詠《常棣》
之詩，邕邕如，怡怡如，展天倫之愛也。」
　　祠部，省中謂之「冰去。廳」，言其清且冷也。
　　尚書省東南向陽通衢，有小橋相承，曰「拗項橋」。言御史及殿中久次者，至此
必拗項而望南宮也。
　　都堂南門道東有古槐，垂陰至廣。或夜聞絲竹之音，則省中有入相者，俗謂之「音
聲樹」。
　　二十四司印，故事，悉納直廳。每郎官交印時，吏人懸之於臂以相授，頗覺為繁。
楊虔州虞卿任吏部員外郎，始置匱加鐍以貯之，人以為便，至今不改。
　　始無笏囊，皆摽笏於馬上。張曲江清瘦不任，乃置笏囊。
　　秘書省內落星石，薛稷畫鶴，賀知章草書，郎餘令畫鳳[９]，相傳號為四絕。元和
中，韓公武為校書郎，挾彈中鶴一眼，時人乃謂之五絕。又省之東即右威衛，荒穢摧
毀，其大廳逼校書院[１０]，南對御史臺。有人嘲之曰：「門緣御史塞，廳被校書侵。」
　　曹礭、楊收、徐商、路巖同秉政，外有嘲之曰：「礭礭無餘事，錢財總被收，商
人都不管，貨路幾時休？」
　　李林甫寡學[１１]，中表有誕子者，以書賀之云：「知有弄麞之慶。」
　　鄭注鎮鳳翔，皆擇貞正之士以為幕席，亦欲遏其邪行。及注敗，皆為監軍所誅。
　　溫大雅，武德中為黃門侍郎，弟彥博為中書侍郎。高祖曰：「我起義晉陽，為卿
一門耳。」後弟大有又除中書侍郎。「大有」一作「彥博」。
　　中書省有盤石。初，薛道衡為內史侍郎，常踞其石草詔。後，孫元超每見此石，
未嘗不泫然。
　　施肩吾與趙嘏同年，不睦。嘏舊失一目，以假珠代其睛[１２]，故施嘲之曰：「二十
九人同及第，五十七隻眼看花。」元和十五年也。
　　女道士魚玄機，住咸宜觀，攻篇什。殺婢綠翹，甚切害，事敗弃市。
　　崔四八即慎由之子，小名緇郎。天下呼油為麻膏，故謂之「麻膏相公」。
　　開元中，岐、薛以下，輪日載筆於乘輿前，作《內起居注》，四季朱印聯名，牒
送史館。至天寶十載季冬，已成三百卷。率以五十幅黃麻為一編，雕檀軸紫鳳綾表，
遂別起大閣貯之。逆胡陷西京，先以火千炬焚是閣，移時灰滅，故實錄百不叙及一二。
　　小許公從工部侍郎除中書舍人，一本作「侍郎」。便供政事食，明日加知制誥。一
本重「制誥」二字。舍人有政事食，自此為始。
　　大和中[１３]，上自延英退，獨召柳公權對。上不悅，曰：「今日一場大奇也。楊嗣
復[１４]、李珏道張諷是奇才，請與近密官。鄭覃、夷行即云是姦邪，須斥之於嶺外。
教我如何即是？」公權奏曰：「允執厥中。」上曰：「如何是允執厥中？」又奏：「嗣
復、李珏既言是奇才，即不合斥於嶺外。鄭覃、夷行既云是姦邪，亦不合置於近密[１
５]。若且與荊、襄間一郡守，此近於允執厥中。」旬日又召對，上曰：「允執厥中，向
道也是。」張遂為郡守。
　　賈曾除中書舍人，以父名忠，固辭之。言者以中書是曹司名，父之名又同音字別
[１６]，於禮無嫌。曾乃就職。
　　開元七年，賜百僚射。金部員外盧廙、職方郎中李畬，俱非善射，箭不及垜，而
互言工拙。畬戲曰：「與盧箭俱三十步。」左右不曉，畬曰：「畬箭去垜三十步[１７]，
盧箭去畬三十步。」
　　李白，山東人，父任城尉，因家焉。少與魯郡諸生隱徂徠山[１８]，號「竹溪六逸」。
天寶中，遊會稽，與吳筠隱剡中。筠徵赴闕，薦之於朝，與筠俱待詔翰林。俗稱蜀人，
非也。今《任城令廳石記》，白之詞也，尚在焉。
　　江西私釀酒，法尤嚴。王仲舒廉察日，奏罷之。
　　宰相門下省議事，謂之政事堂。永淳中，裴炎為中書令，始移就中書省，政事印
亦改「中書門下之印」。
　　開元中，花萼樓大酺，人眾莫遏。遂命嚴安之定場，以笏畫地，無一輩敢犯。
　　盧攜常題司空圖壁云：「姓氏司空貴，官班御史卑。老夫如且在，不用嘆屯奇。」
　　龍朔中，楊思玄恃外戚，典選多排斥選士。為選人夏彪訟之御史中丞郎餘慶，彈
奏免官。許南陽曰：「故知楊吏部之敗。」或問之，許曰：「一彪一狼，共看一羊，不
敗何待？」
　　開元皇帝為潞州別駕，乞假歸京。值暮春，戎服臂鷹於野次。時有豪氏子十餘輩，
供帳於昆明。上時突會座中，有持酒船唱令曰：「今日宜以門族官品。」至上，笑曰：
「曾祖天子，祖天子，父相王，臨淄郡王李某。」諸輩驚散。上聯舉三船，盡一巨觥
而去[１９]。
　　襄王僭偽，朱玫秉政[２０]，百揆失序。逼李拯為內署，拯常吟曰：「紫宸朝罷綴鵷
鸞，丹鳳樓前駐馬看。唯有終南山色在，晴明依舊滿長安。」拯終為亂兵所殺。
　　武德七年，遣刑部尚書沈叔安，攜天尊像賜高麗，仍令道士往彼講《道德經》。
　　自先天初至開元十五年，儀同者四人：姚崇、宋璟、王同皎、王毛仲。
　　唐法：親王食封八百戶，有至一千戶；公主三百戶；長公主五百戶，有至六百戶。
唯太平、相王踰此制。
　　黃巢入青門，坊市聚觀。尚讓慰曉市人曰：「黃王為生靈，不似李家。」其悖也
如此。
　　長安令李濟得罪，因奴。萬年令霍晏得罪，因婢。故趙縱之奴當干論縱陰事[２１]，
張鎰疏而杖殺之。縱即郭令公之婿[２２]。
　　建中末，姚況有功於國，為太子中舍人。旱蝗之歲，以俸薄不自給而以餒終，哀
哉！
　　田神功，大曆八年卒於京師。許百官弔喪，上賜屏風、裀褥於靈座，并賜千僧齋
以追福。至德以來，將帥不兼三事者，哀榮無比。
　　柳渾舊名載，為朱泚所逼。及克復，上言曰：「頃為狂賊點穢，臣實耻稱舊名。
矧字或帶戎[２３]，時當偃武，請改名渾。」渾後入相，封宜城公，謂之「柳宜城」。
　　韋覬著《易蘊》，甚有奧旨。覬，見素孫。
　　郭令公終始之道無缺焉，惟以譖怒判官張譚，奏杖殺之[２４]，物議為薄。
　　張巡每戰大呼，牙齒皆碎。及敗，尹子奇視之，其齒存者不過三四[２５]。初守寧
陵也，使南霽雲詣賀蘭進明乞救兵[２６]。進明大宴，霽雲不下咽，自囓一指示信[２７]。
進明終不應，以至於破。
　　貞觀中，擇官戶、蕃口之少年驍勇者數百人，每出游獵，持弓矢於御馬前射生。
令騎豹文韉，著獸文彩衫，謂之「百騎」。至則天，漸加其人，謂之「千騎」。孝和又
增之萬騎，皆置使以領之。
　　彭偃與朱泚下偽詔曰：「幽囚之中，神器自至，豈朕薄德所能經營。」泚敗偃誅，
其妖亂也如此。
　　大和九年冬，甘露事敗，將相弃市。王璠謂王涯曰：「當初勸君斬却鄭注，斬之
豈有此事也。」此雖臨刑之言，然固當矣。
　　梁祖嘗言於昭皇[２８]：「趙崇是輕薄團頭，於鄂州座上佯不識駱駝，呼為山驢王。」
遂阻三事之拜。此亦挫韓偓也。
　　王皇后，開元中恩寵日衰，而不自安。一日訴之曰：「三郎獨不記阿忠脫新紫半
臂，更得一斗麪，為三郎生日為煎餅耶？」上戚然憫之，而餘恩獲延三載。
　　武德初，史館尚隸秘書省著作局。貞觀三年，移於門下省北，宰相監修。自是著
作局始罷史職。
　　公孫羅為沛王府參軍，撰《文選音義》十卷。羅，唐初人。
　　開元中，裴光庭為侍中。門下過官，委主事閻麟之裁定，隨口下筆。時人語曰：
「麟之口，光庭手。」物議醜之。
　　張延賞怙權矜己，嫉柳渾之守正，使人謂之曰：「相公舊德，但節言於廟堂，則
名位可久。」渾曰：「為吾謝張相公，柳渾頭可斷，而舌不可禁。」
　　王縉在太原，舊將王無縱等恃功，且以縉儒者易之，每事多違約束。一朝悉召斬
之，將校股慄。
　　大曆中，隴州猫鼠同乳，常衮率百僚賀[２９]。崔佑甫獨奏曰：「仁則仁矣，無乃失
於性乎？」
　　李邕自滑州上計也，京洛阡陌聚觀，以為古人。蓋邕負美名，頻被貶斥，剝落在
外也。
　　元德秀，字紫芝，為魯山令，有清德。天寶十三年卒，門人相與謚為「文行先生」。
士大夫高其行而不名[３０]，謂之元魯山。
　　駙馬都尉鄭潛曜，睿皇之外孫，尚明皇第十二女臨晉長公主，母即代國長公主也。
開元中，母寢疾，曜刺血濡奏章，請以身代。及焚章，獨「神道許」三字不化。翌日，
主疾間。至哉，孝子也。
　　殿中監、少監、尚衣、尚舍、尚輦，大朝會皆分左右，隨繖扇立，入閣亦同之。
　　牛僧孺三貶至循州，本傳不言，漏略也。
　　李景讓典貢年，有李復言者，納省卷，有《纂異》一部十卷。榜出曰：「事非經
濟，動涉虛妄，其所納仰貢院驅使官却還。」復言因此罷舉。
　　古押牙者，富平居，有游俠之才，多奇計，往往通於宮禁。
　　五月一日御宣政殿，百僚相見之儀，貞元已來常行之，自後多闕。
　　崆峒山，在松州，屬龍州，西北接蕃界。蜀破後，路不通，即非空桐也[３１]。
　　長安中秋望夜，有人聞鬼吟曰：「六街鼓歇行人絕，九衢茫茫空有月。」又聞有
和者曰：「九衢日生何勞勞，長安土盡槐根高。」俗云務本西門是鬼市，或風雨晦冥，
皆聞其喧聚之聲。怪哉！
　　大和中，程修己以書進見，嘗舉孝廉，故文皇待之彌厚。會春暮，內殿賞牡丹花，
上頗好詩，因問修己曰：「今京邑人傳牡丹詩，誰為首出？」對曰：「中書舍人李正封
詩：『天香夜染衣，國色朝酣酒。』」時楊妃侍，上曰：「妝臺前宜飲以一紫金盞酒[３２]，
則正封之詩見矣。」
　　高宗欲廢王皇后，立武昭儀，猶豫未定。許高陽宣言於朝曰[３３]：「田舍翁多收得
十斛麥[３４]，尚須換却舊婦。況天子富有四海，立一皇后，有何不可？」上意乃定。
吁！牝雞之孽，洎移土德，過始於高陽。
　　白樂天之母，因看花墜井。後有排擯者，以賞花新井之作左遷。穆皇嘗題柱曰：
「此人一生爭得水喫？」
　　張介然，天寶中為尉衛卿，因入奏曰：「臣今三品，合列棨戟。若列於帝城，鄉
里不知。臣，河東人也，請例戟於故鄉。」上曰：「所給可列故鄉，京城佇當別賜[３５]。」
本鄉列戟，介然始也。
　　京兆尹黎幹，戎州人也。嘗白事於王縉，縉曰：「尹，南方尹子也，安知朝禮？」
其慢而侮人率如此。
　　總章中，天子服婆羅門藥，郝處俊諫曰：「修短有天命，未聞萬乘之主，輕服蕃
夷之藥。」
　　貞元中，邕州經略使陳曇怒判官劉緩，杖之二十五而卒。卒之日，曇得疾，見緩
為祟而卒。
　　韋氏專制，明皇憂甚，獨密言於王琚。琚曰：「亂則殺之，又何疑？」
　　開元中，諸王友愛特甚，常謂近侍曰：「思作長枕大被，與諸王同卧。」
　　鄱陽人張朝，為猛獸所搏噬，其家犬名小狸，救之獲免。
　　中書省柳樹久枯死。興元二年，車駕還而柳活。明年，呂渭以為禮部賦題[３６]，
上甚惡之。
　　盧羣昔寓居鄭州，典貼得良田。及為鄭滑節度，悉召其主還之，時以為美談。
　　自貞元來，多令中官強買市人物，謂之「宮市」。
　　日本國大臣曰「真人」，猶中朝戶部尚書。
　　郭代公元振為西涼州牧，時西蕃酋帥烏質勒強盛，元振為之立語。俄頃雪下盈尺，
質勒既老，久立，歸而遂死。人謂詭殺烏質勒。
　　路隨孝行清儉，常閉門不見賓客。狀貌酷似其先人，以此未嘗視鏡。又感其父沒
蕃，終身不背西坐，其寢以西首。

乙
　　貞元十二年，盧邁喪弟，請出城臨。近年宰相多拘守，而邁有此行，時人美之[３
７]。
　　裴延齡綴緝裴駰所注《史記》之闕，自號小裴。
　　楊氏於靜恭一房猶盛，汝士、虞卿、漢公、魯士是也。虞卿生知退，知退生堪，
堪生承休，承休生巖，巖生郁，郁生覃。覃，太平興國八年成名，近為諫議大夫，知
廣州，卒。堪，為翰林承旨學士，隨僖皇幸蜀，真在中和院。承休，自刑部員外郎使
浙右，值多難，水陸相阻，遂不歸。巖侍行，十六矣，我曾祖武肅辟之幕下[３８]。先
人承襲，巖已為丞相。及叔父西上，巖以圖籍入覲，卒於秀州，年八十餘。今刑部郎
中、直集賢院侃，亦巖之第三子郾孫也，蠙之子。司封員外郎蛻，即巖第三子郾之子。
郾入京為員外郎，分司判西臺，卒。侃，端拱二年成名。蛻，淳化三年登科。修行即
四季也，發、假、收、巖[３９]；履道即憑、凌、凝也[４０]；新昌即於陵也。後涉入相，
即修行房也。制下之日，母氏垂泣不悅，以收故也。
　　蕭氏登三事者，多於他族。首於瑀，嵩、華、俛、倣、寘、遘、頎次之。
　　貞元十二年天子降誕日，詔儒官與緇黃講論。初若矛楯相向，後類江海同歸。三
殿談經，自此始也。
　　韓皋自京尹貶撫州司馬，召右金吾將軍吳湊於延英[４１]，面授京尹[４２]，便令視事，
時尚未有制。
　　金鑾殿始立於金鑾坡，至朱梁始改為金鑾殿焉。
　　開元中，筆匠者名鐵頭，能瑩竹如玉，人莫傳其法也。
　　婦人之貴，無出於苗夫人：晉卿之女，張嘉貞之新婦，延賞之妻，弘靖之母[４３]，
韋皋外姑。
　　王徽為相只一日。中和五年二月，除昭義節度[４４]，徽上表乞免，詞曰：「六年內
署，雖叨捧日之榮；一日台司，未展致君之懇。」後蕭寘拜相，度降麻日薨。陸希聲
登庸，未上弃世。今徽之曾孫平叔，見任禮博。希聲之子賓于，終於殿省。
　　凡中書有軍國重事[４５]，則中書舍人各執所見，雜署其名，謂之「五花判事」。其
舍人中選一人明練軍國政事者[４６]，專典機密，謂之「解事舍人」。
　　開元中，將軍宋清有神劍[４７]，後為瓜州牧李廣琛所得。哥舒翰知而求之，廣琛
不與，因贈詩曰：「刻舟尋已化，彈鋏未酬恩。」
　　永徽元年五月，吐火羅國遣使獻大鳥。高七尺，其足如駝，鼓翅而行，日三百里，
能啖銅鐵，夷俗呼為駝鳥。
　　貞觀二十三年，始改治書御史為御史中丞。其年，亦改諸州治中為司馬，治禮郎
為奉禮郎[４８]。
　　儀鳳二年，長安光宅坊掘得石函，函之內有佛舍利萬餘粒。
　　貞元十二年，上宴宰相於麟德殿之東亭。令施屏風於坐位之後，畫漢魏以下名臣，
并列善言美事。
　　永徽五年，吐蕃獻大佛廬[４９]，高五丈，廣二十步。
　　祖詠試《雪霽望終南》詩，限六十字成。至四句納主司，詰之，對曰：「意盡。」
　　咸通九年正月，始以李贊皇孫延古起家為集賢校理[５０]。
　　諸名族重京官而輕外任，故楊汝士建節後，詩云：「拋却弓刀上砌臺，上方樓殿
窣雲開[５１]。山僧見我衣裳窄，知道新從戰地來。」又云：「如今老大騎官馬，羞向關
西道姓楊。」
　　貞元十四年，初令金吾不要奏朝官相過，從張建封奏也。
　　舊皆傳呼，貞觀十年，馬周奏置街鼓以代，傳呼自此而罷。
　　永徽五年八月，蔣孝璋除尚藥奉御員外，置同正員。員外官始自此。
　　貞元後，每歲二月八日，總章寺佛牙開，至十五日畢。四月八日，崇聖寺佛牙開，
至十五日畢。此牙即郍吒太子上宣律師者。
　　進士春關，宴曲江亭，在五六月間。一春宴會，有何士參者，都主其事，多有欠
其宴罰錢者[５２]，須待納足，始肯置宴。蓋未過此宴，不得出京，人戲謂「何士參索
債宴」。士參卒，其子漢儒繼其父業。南院驅使官鄭鎔者，知名天下，後亦官至宣州
判司。故宛陵王公凝判鹺，充職，得朝散階。如鄭鎔與何士參及堂門官張良佐，皆應
三數百年在在於人口[５３]。
　　李林甫，開元初為中允，時源乾曜為侍中，是中表之戚，託其子求司門郎中。乾
曜曰：「郎官須有素行才望高者，哥奴豈是郎官耶？」數日除諭德。歌奴，林甫小字。
　　明皇末年在華清宮，值正月望，欲夜遊。陳玄禮奏曰：「宮外即是曠野，須有預
備。若欲夜遊，願歸城闕。」
　　大曆中，禁屠殺，而郭子儀隸人殺羊。裴諝尹京，具奏之。或言：「郭公有社稷
功，豈不為蓋之？」裴笑曰：「非爾所解。郭公權太盛，上新即位，必謂黨附者眾。
吾今發其細過，以明其不弄權，用安大臣耳。」人皆是之。諝五世為河南尹，坐未嘗
當正位。
　　貞元十二年，始置掖庭局令。
　　吏部有四拗：冬納文書之始，却謂之「選門閉」；四月秋省事畢，反謂之「選門
開」；選人各在令史門前，謂之某家百姓；南場判後，狀却粘在判前。
　　韋皋見辱於張延賞，崔圓受薄於李彥允，皆丈人子婿。後韋為張西川交代，崔殺
李殊死。
　　趙光逢有時稱，謂之「玉界尺」。
　　鄭滑盧弘正尚書題柳泉驛云[５４]：「余自歙州刺史除度支郎中，八月十七日午時過
永濟渡。却自度支郎中除鄭州刺史，亦以八月十七日午時過永濟渡。從吏部郎中除楚
州刺史，以六月十四日宿湖城縣。今年從楚州刺史除給事中，計程亦合是六月十四日
湖城縣宿。事雖偶然，亦冥數也。」
　　韓偓，即瞻之子也，兄儀。瞻與李義山同年，集中謂之「韓冬郎」是也。故題偓
云：「七歲裁詩走馬成。」冬郎，偓小名；偓，字致光。
　　王右丞善琵琶，賈魏公善琴，皆妙絕一時。
　　李郃除賀州[５５]，人言不熟臺閣，故著《骰子選格》。
　　貞元二年，以右常侍于頔為左千牛衛上將軍，少府監李忠誠為千牛衛上將軍，司
農卿姚明敭為右領軍大將軍，右庶子裴諝為右千牛衛大將軍，參用文武也。
　　韓滉鎮浙西[５６]，統制一方，頗著勤績。晚途政甚苛慘，亦可惜也。
　　咸通九年，劉允章放榜後[５７]，奏新進士春關前擇日謁謝先師，皆服青襟介幘，
有洙泗之風焉。
　　長安四月以後，自堂廚至百司廚，通謂之「櫻笋廚」。公餗之盛，常日不同。
　　每歲寒食，薦餳粥、雞毬等，又薦雷子車。至清明，尚食內園官小兒於殿前鑽火，
先得火者進上，賜絹三疋，椀一口。都人並在延興門[５８]，看人出城洒掃，車馬喧闐。
新進士則於月燈閣置打毬之宴，或賜宰臣以下酴醾酒。即重釀酒也。
　　貞元中，蔡帥陳僊奇於李希烈庭中得錢一文[５９]，大小如開通之狀，文曰「天下
太平」。
　　自唐初來，歷五院惟三人：李尚隱、張延賞、溫造[６０]。五院謂監察、殿中、侍
御史、中丞、大夫。
　　貞元十八年五月，以祠部員外郎裴秦檢校兵部郎中兼中丞、安南都護、本管經略
使，殊拜也。
　　顧況志尚疎逸，近於方外。時宰招以好官，況以詩答之云：「四海如今已太平，
相公何用喚狂生。此身還似籠中鶴，東望瀛洲叫一聲。」
　　貞元初，山人鄧思齊獻威靈仙草，出商州，能愈眾疾。禁中試有效，特令編付史
館。
　　貞元十七年，翰林待詔戴少平死十六日復生。
　　宋邧為補闕，與同省候李崖州，而笑語稍聞，浹旬除河清令。
　　長安舉子，自六月已後，落第者不出京，謂之「過夏」。多借靜坊廟院及閑宅居
住，作新文章，謂之「夏課」。亦有十人五人醵率酒饌，請題目於知己朝達，謂之「私
試」。七月後，投獻新課，并於諸州府拔解。人為語曰：「槐花黃，舉子忙。」
　　郭幼明，子儀之母弟。無學術武藝，但善飲酒，好會賓客而已。卒，亦贈太子太
傅。
　　孔巢父使田悅，謂之曰：「不早歸國，為一好賊爾。」悅曰：「為賊既曰好賊，為
臣當作功臣。」
　　開元、天寶間，有內三司置於禁中，內職有權要者掌之。天下財穀，著之簿間，
毫髮無隱。
　　韋貫之及第年，建議曰：「今歲有司放榜，春關以前，請以新及第為名。」至今
不改。
　　韋肇初及第，偶於慈恩寺塔下題名。後進慕效之，遂成故事。
　　令狐楚久為太常博士，有詩云：「何日肩三署，終年尾百僚。」
　　梁祖欲以牙將張廷範為太常卿[６１]，諸相議之。裴樞曰：「廷範勳臣，幸有方鎮節
鉞之命，何籍樂卿？恐非梁王之旨。」乃持之不與。裴終以此受禍。
　　歲除日，太常卿領官屬樂吏并護僮侲子千人，晚入內。至夜，於寢殿前進儺，然
蠟炬，燎沉檀，熒煌如晝。上與親王妃主已下觀之，其夕賞賜甚多。是日，衣冠家子
弟多覓侲子之衣，着而竊看宮中。頃有進士臧童者，老矣，偶為人牽率，同入其間，
為樂吏所驅，時有一跌，不敢擡頭視。執犛牛尾拂子，鞠躬宛轉，隨隊唱夜好千匝於
廣庭之中。及將旦，得出，不勝困劣，扶舁而歸。一病六十日，而就試不得。
　　政事堂有後門，蓋宰相時過舍人院咨訪政事，以自廣也。常衮塞之，以示尊大。
凡有公事商量，即降宣付閣門，開延英。閣門翻宣申中書，并榜正衙門。如中書有公
事敷奏，即宰臣入榜子，奏請開延英。又一說：延英殿即靈芝殿也，謂之小延英。苗
晉卿居相，以足疾，上每於此待之。宰相對小延英，自此始也。
　　李揆秉政，苗侍中薦元載，揆不納，謂晉卿曰：「龍章鳳姿之士，不可見麞頭鼠
目之人[６２]。」及載入相，除揆秘書監，江淮養疾凡十餘年。
　　五方師子本領出在太常，靖恭崔尚書邠為樂卿，左軍并教坊曾移牒索此戲，稱云
「備行從」。崔公判回牒不與。閱儺日，如方鎮大享，屈諸司侍郎、兩省官同看。崔
公時在色養之下，自靖恭坊露冕從板輿入太常寺。棚中百官，皆取路迴避，不敢直衝。
時論榮之。
　　盧杞貌醜而藍色，人皆鬼視之。
　　陳少游除桂察，許中人董秀，歲供五萬米，行販越察。
　　故事：諸官兼大夫、中丞，但升在本官之上。貞元中，元涵為蘇州刺史兼御史大
夫，便判臺事。
　　父子知舉三家：高鍇，子湘、湜；于邵，子允躬；崔郾，子瑤。惟崔氏相去只二
十年。
　　吏部故事：放長名榜，舊語曰：「長名以前，選人屬侍郎；長名已後，侍郎屬選
人。」
　　吏部常式，舉選人家狀，須云：「中形，黃白色，少有髭。」或武選人家狀，云：
「長形，紫黑，多有髭。」
　　西蕃諸國通唐使處，置銅魚雄雌相合十二隻[６３]，皆銘其國名第一至十二，雄者
留內，雌者付本國。如國使正月來，齎第一魚，餘月準此，閨月即賈本月而已[６４]。
校其雌雄，合，依常禮待之，差謬即按。至開元末，鴻臚奏：「蕃國背叛，銅魚多散
失。」始令所司改鑄。
　　大和中，上謂宰臣曰：「明經會義否？」宰臣曰：「明經只念經疏，不會經義。」
帝曰：「只念經疏，何異鸚鵡能言。」
　　貞元中，裴肅為常州刺史，以進奉為越察。劉贊死於宣州，判官嚴綬領軍進奉[６
５]，為刑部員外。天下刺史進奉，自裴肅始；判官進奉，自嚴綬始。
　　鄭雲逵由朱滔軍逃歸長安，自盧龍掌記、檢校祠部員外郎，除諫議大夫。
　　徐浩，越州人，嶠之子。三遷右拾遺，並充麗正殿校理。
　　絳州碧《落觀碑》，文乃高祖子韓王元嘉四男為元妃所製，陳惟玉書。今不知者，
妄有怪說，但背有「碧落」二字，故傳為《碧落碑》。
　　白傅與贊皇不協，白每有所寄文章，李緘之一篋，未嘗開。劉三復或請之，曰：
「見詞翰，則迴吾心矣。」
　　蕃中飛鳥使，中國之驛騎也。
　　舊制：起居院在中書省內。
　　貞元中，太常奏：每年小大中祠，共七十七祭。
　　天寶中，語云：「殷、顏、柳、陸、蕭、李、邵、趙。」以其行義敦交也。殷寅、
顏真卿、柳芳、陸據、蕭穎士、李華、邵軫、趙驊[６６]。
　　天后時，太常丞李嗣真聞東夷三曲一遍，援胡琴彈之，無一聲遺忘。
　　五原有寃獄，顏真卿為御史辨之。天方旱，獄決乃雨。復有鄭延祚者，母卒，二
十九年殯僧舍垣地。真卿劾奏之，兄弟皆不齒，天下聳動。
　　舊制：中書舍人分押六曹，以平奏報。貞元中，盧杞為相，請分之，楊炎固以為
不可。
　　貞元元年十一月，京兆奏有人於長興坊得玉璽，文曰「天子信璽」。
　　奘三藏至西域，入維摩詰方丈。及還，將紀年月於壁。染翰欲書，約行數千百步，
終不及牆。
　　元和中，李絳、崔羣同掌密命，韋貫之、裴度知制誥，李夷簡中丞[６７]，并裴垍
在翰林日所舉，皆相次入輔。
　　大和中，樂工尉遲璋左能囀喉為新聲。京師屠沽效，呼為「拍彈」。
　　朱敬則，亳州永城人也。孝行忠鯁，舉世莫比。門表闕臺者六所，今古無之。玄
孫禹錫，咸平二年學究登科，見任虞部員外郎。
　　貞觀中，紀國僧慧靜撰《續英華詩苑》，行於代。慧靜常言曰：「作之非難，鑒之
為貴。吾所搜揀，亦《詩》三百篇之次。」慧靜俗姓房，有操識。今復有詩篇十卷，
與《英華》相似，起自梁代，迄於今朝，以類相從，多於慧靜所集，而不題撰集人名
氏。

丙
　　梁崇義，長安市井人，有力，能卷金舒勾。後自羽林射生累為襄陽節度使、同平
章事，終以謀叛伏誅。
　　道州錄事參軍王沼，與楊炎有微恩。及炎入相，舉沼為監察御史，始減公議。
　　舊令：一品，墳高一丈八尺。惟郭子儀薨，特加十尺。
　　貞元以來，禁中銀瓶不過高五尺。齊映在江西，因降誕日，獻高八尺者，士君子
非之。
　　穆元休，寧之父也，撰《洪範外傳》十篇。開元中，授偃師丞。
　　朱泚亂，臣之守節，不為迫脅：程鎮之、劉迺、蔣沇、趙驊[６８]、薛岌。
　　于邵善知人，樊澤舉制科至京，一見之，謂人曰：「將相之材也。」後五年而澤
建節。崔元翰赴舉，年五十，亦曰：「不十年當掌誥。」皆如其言，其知人也如此。
　　西川浣花任國夫人，即崔寧妻也，廟今存。
　　王叔文始欲掃木場斬劉闢，而韋執誼違之，蓋欲為皋求三川也。
　　崔造、韓會、盧東美、張正則為友，皆僑居上元，好談經濟之略，嘗以王佐自許，
時人號為「四夔」。
　　李白為天才絕，白居易為人才絕，李賀為鬼才絕。
　　李令問，開元中為殿中監，事饌尤酷，罌鵝、籠驢皆有之。令問，世勣之孫也[６
９]。
　　咸通中，楊汝士與諸子位皆至正卿。所居靖恭里第，兄弟並列門戟。
　　天授中，中丞李嗣真等為十道存撫使，合朝有詩送之，名曰《存撫集》，凡十卷。
　　太宗破高昌，收馬乳蒲桃種於苑，并得酒法。仍自損益之，造酒成綠色[７０]，芳
香酷烈，味兼醍醐，長安始識其味也。
　　有進士邱絳者，嘗為田季安從事，後與同府侯臧相持爭權。季安怒，斥絳攝下邑
尉。使人先路，穴地以待，至則排入而瘞之。其暴如此。李錡殺崔善貞，亦同斯酷。
　　貞元中，祈雨於興慶宮龍堂。有白鸕鷀見池上，眾鸕鷀羅列前後，如引御舟。翌
日降雨。
　　永泰初，乃詔左僕射裴冕等一十三人，同於集賢院待制。特給飧錢，繕修廨宇，
以優其禮。自後遷者非一。
　　隋制桐木巾子，蓋取便於事。武德初，使用絲麻為之，頭初上平小。至則天時，
內宴賜羣臣高頭巾子，號為「武家樣」。後裴冕自創巾子，尤奇妙，長安謂之「僕射
樣」。
　　貞元十二年九月庚子，賈耽私忌，絕宰相班。中使出召，主書吳用承旨。時趙憬
薨，盧邁請假之故也。
　　淮南程幹，本富家，三年間為水火焚蕩，家業俱盡。妻茅氏連八年生十六男，父
子相攜，行乞於市。
　　貞元七年，令常參官每日二人引見延英，訪以政事，謂之「巡對」。
　　開成元年，改諸王侍讀為奉諸王講[７１]，李石上請也。
　　神龍初，洛水漲。宋務光上疏曰[７２]：「巷議街談，共呼坊門為宰相，為節宣風雨，
燮調陰陽。」
　　司馬天師承禎，狀類陶隱居[７３]。
　　聖善寺報慈閣佛像，自頂至頤八十三尺，額中受八石。
　　新進士放榜後，翌日排光範門，候過宰相。雖云排建福門，集於四方館[７４]。昔
有詩云：「華陽觀裏鐘聲集，建福門前鼓動期。」即其日也。
　　採訪使，開元二十二年二月十九日宰相張九齡奏置，時以御史中丞盧絢為之。
　　大曆十四年七月十日，閑廄奏：「准舊例，每日於月華門立馬兩疋，仗下後歸廄。」
　　高祖第三女平陽公主柴氏，初舉義兵於司竹園，號「娘子軍」。即柴紹之妻也。
　　大中以來，禮部放榜，歲取三二人姓氏稀僻者，謂之「色目人」，亦謂之「榜花」。
　　張嘉貞，開元中任中書令，著緋。傅遊藝，武后時居相位，著綠。
　　僧惠範以罪沒入其錢，得一千三百萬索。元載家破，納產胡椒九百石。鄭注誅後，
納絹一百萬疋，他物可知矣。
　　《時政記》，宰臣所修，起於長壽中，宰相姚璹錄中書門下事。
　　每歲十一月，天下貢舉人於含元殿前見四方館舍人。當直者宣曰：「卿等學富雄
詞，遠隨鄉薦，跋涉山川，當甚勞止。有司至公，必無遺逸。仰各取有司處分。」再
拜舞蹈訖，退。
　　《開元式》：諸蕃使朝以元會日[７５]，並聽升殿，自外廊下[７６]。
　　長安中，嘗見有人腊，長尺許，眉目手足悉具。或以為焦僥人也。
　　《清夜遊西園圖》，顧長康畫。有梁朝諸王跋尾，云：「圖上若干人，並食天祿。」
貞觀中，褚河南裝褙[７７]。
　　小說中言「十家事起」者，即大和九年冬甘露事也，凡滅十家。
　　咸通中，俳優恃恩，咸為都知。一日樂諠譁[７８]，上召都知止之，三十人並進。
上曰：「止召都知，何為畢至？」梨園使奏曰：「三十人皆都知。」乃命李可及為都都
知。後王鐸為都都統，襲此也。吁哉！
　　故事：三館學士不避行臺，謂「三院連鑣」也。
　　凡進士入試，遇題目有家諱，謂之文字不便。即託疾，下將息狀來出，云：「牒：
某忽患心痛，請出試院將息，謹牒如的。」暴疾亦如是。
　　兩省官上事日，宰相臨送。上事者設床，坐而判三道。宰相別施一床南坐，四隅
謂之「壓角」[７９]。李珏為河南尹，上事之日[８０]，命工曹示之，曰：「先拜恩，後上事。」
今禮上之儀，謝恩之後，更拜廳，誤也。
　　裴度帶相印入蔡，李愬具軍容，度避之。愬曰：「此方不識上下，今具戎服，拜
相國於堂下，使民吏生畏。」度然之。自後帶宰相出鎮，凡經州郡，皆具橐鞬，迎於
道左。自此始也。
　　玉真公主玉葉冠[８１]，時人莫計其價。
　　崔元翰晚年取應，咸為首捷：京兆解頭，禮部狀頭，宏詞勅頭，制科三等勅頭。
　　裴次元，制策、宏詞同日勅下，並為勅頭，時人榮之。
　　李羣玉好吹笙，常使家僮奏之。又善《急就章》，性善養白鵝[８２]。及授校書郎東
歸，故盧肇送詩云：「妙吹應諧鳳，工書定得鵝。」
　　天寶中，內種甘子結實，凡一百五十顆。
　　至德三年，始置鹽鐵使，第五琦首為也[８３]。
　　大曆八年，虎入元載私廟。
　　麟德殿三面，亦謂之三殿。
　　天寶十載，寫《一切道經》五本，賜諸觀。
　　武德四年，廢五銖錢，行開元通寶錢。歐陽詢製文及書[８４]，回環讀之，其義皆
通。初進錢樣，文德皇后掐一甲跡，故錢背上有掐文。
　　李肇自尚書郎守澧陽，人有藏書者，卒歲玩焉，因著《經史目錄》。
　　天寶末，管戶尚九百六萬九千一百五十四。
　　李善於梁宋之郊開《文選》學，乃注為六十卷。
　　張昌齡與太皇作《息兵甲詔》，歎曰：「禰衡、潘岳之儔也。」
　　蕭倣為廣帥，曾有疾，召醫者視，云：「藥用烏梅子，欲用公署中者。」倣乃召
有司，以市價計而後取。廉也如此。
　　光啟元年，鎮州王鎔進耕牛一千頭、戎器九千三百事，表云：「庶資闢土之功，
聊備除兇之用。」
　　舊制，東川每歲進浸荔枝，以銀缾貯之，蓋以鹽漬其新者，今吳越間謂之「鄞荔
枝」是也。此乃閩福間進者[８５]，自明之鄞縣來，今謂銀，非也。咸通七年，以道路
遙遠，停進。
　　軒轅集，謂之羅浮先生，已數百歲，而顏色不老，立於床上，而垂髮至地。
　　天寶四載[８６]，撰黃素文於內道場，為民祈福。其文自飛上天，空中云：「聖壽延
長。」
　　武德故事，御史臺門北開者，法司主陰，取冬殺之義。或云：隋初移都之時，兵
部尚書李圓通判御史大夫，欲向省便，故開北門。
　　大中十年春，宣皇微行，至新豐。柳陌見一布衣，抱膝而歎，因問之。布衣曰：
「我邛人，觀光至此，此甚快樂。有巢南之想，又為橐裝所迫。今崔相公鎮西川，欲
預其行，無雙縑以遺其掌事者。」帝曰：「子明旦相伺於此。」及旦，勅慎由將歸劍
門。
　　張仲武，會昌末鎮漁陽，有政績[８７]。後有年八九十人，少識其面者，說之猶淚
下。
　　王龜，起之子。於永達坊選幽僻帶林泉之處，搆一亭，會文友於其間，名之曰「半
隱亭」。後大和初，從起於蒲，於中條葺書堂以居之[８８]，號曰「郎君谷」。
　　唐制，員外郎一人判南曹。在曹選街之南，故曰「南曹」。
　　薛逢命一道士貌真，自為贊曰：「壯哉薛逢，長七尺五寸。」於是放筆[８９]，終未
能續。一旦，忽有羽衣詣門，延之與語。忽於東壁見真贊，讀之，乃命筆續之，曰：
「手把金錐，鑿開混沌。」長揖而去，不知所之。逢作《鑿混沌賦》馳名。
　　天寶十載，始封四海神為王。
　　安祿山肚垂過膝，重三百五十斤，妖胡也。
　　大曆十三年，改諸道上都留後為進奏。
　　狄梁公為兒童時，與諸昆同遊於道，遇善相者海濤法師，驚曰：「此郎位極人臣，
蒼生是賴。但恨衰朽之質，所不見爾。」
　　李六娘者，蒲州人，師事紫微女道士為童子。開元二十三年十月二十三夜，宴坐
而睡，覺，已在河南府開元觀。京兆尹李適之以為妖，考之，顏色不變。具上聞，召
入內，度為道士。
　　鄭餘慶廉儉，一旦書請兩省家膳[９０]，至則脫粟蒸葫蘆而已。
　　元和、大和以來[９１]，左右中尉或以幞頭紗贈清望者，則明晨必有爰立之制。
　　陳萇者，每候陽城請俸，常往稱其錢帛之美，月有獲焉。
　　歲三月望日，宰相過東省看牡丹，兩省官赴宴，亦屈保傅屬卿而已。
　　盧懷慎暴卒而蘇，曰：「冥司三十爐，日夕為張說鼓鑄貨財，我無一焉。」
　　張建章，四鎮之行軍司馬也。曾齎戎命往渤海，回及西崖，經《太宗征遼碑》，
半在水中。建章則以帛包麥屑置於水中[９２]，摸而讀之，不欠一字。
　　高駢章疏不恭，皆顧雲之辭也。駢後謂左右曰：「異日朝廷以不臣見罪，此輩寧
無赤族之患耶？」
　　李德裕三鎮遷改，皆有異人豫為言之。惟投南荒，未嘗先覺。
　　李元賓言：「文貴天成，強不高也。」李翰又言：「文章當如千兵萬馬，而無人聲。」
　　李德裕鎮浙西，劉三復在幕。一旦令草《謝御書表》，謂之曰：「立搆也，歸創之。」
三復曰：「文理貴中，不貴其速。」贊皇以為當。
　　王起鴻博，文皇嘗撰字試之。起曰：「臣中國書中所不識者，惟《八駿圖》中三
五字而已。」
　　倪曙有賦名，為太學博士，制詞螢雪服勤，屬詞清妙。因廣明庚子避亂番禺，劉
氏僭號，為翰林學士。
　　董昌稱僭，殺判官李韜[９３]。施從實、竇鄞皆強諫，不聽。韜最錚錚，曾為兩淮
鹽鐵[９４]。及昌敗，咸有封贈。

丁
　　武德元年，以長安令獨孤懷恩為工部尚書。
　　萬歲通天元年四月一日詔[９５]，神岳中天王可尊為神岳中天皇帝。至神龍元年，
復為王。
　　孫智諒，開元年中內殿修齋，奉詔投龍於吉州玉笥山[９６]。泊舟江側，見異氣在
東川之中，疑有古跡。遂於閤皂山掘得銅鐘一枚，重百餘斤，鐘下得玉像三身[９７]，
因置閤皂觀。
　　省中諸郎不自員外拜者，謂之「土山頭果毅」。言其不歷清資，便拜高品，似長
征兵士便授邊遠果毅也。
　　先天中，王主敬為侍御史，自以才望華妙，當入省臺前行。忽除膳部員外，微有
惋悵。吏部郎中張敬忠詠曰[９８]：「有意嫌兵部，專心望考功。誰知脚蹭蹬，却落省墻
東。」蓋膳部在省最東北隅也。
　　開元十八年，吏部尚書裴光庭始奏用循資格。
　　鄭畋少女，好羅隱詩，常欲妻之。一旦隱謁畋，畋命其女隔簾視之。及退，其女
終身不讀江東篇什。舉子或以此謔之，答曰：「以貌取人，失之子羽。」眾皆啟齒。
　　柳公權有《筆偈》云：「圓如錐，捺如鑿。只得入，不得却[９９]。」義是一毛出，
即不堪用。
　　大中中，李太尉三貶至朱崖。時在兩制者皆為擬制，用者乃令狐綯之詞。《李虞
仲集》中此制尤高，未知孰是。往往有俗傳之制，云：「蛇用兩頭，狐搖九尾。鼻不
正而身豈正，眼既斜而心亦斜。」此仇家謗也。
　　李含光善書，或曰：「筆迹過其父。」一聞此語，而終身不書。含光，即司馬天師
弟子。
　　長安太廟殿，即苻堅所造。
　　省中司門、都官、屯田、虞部、主客，皆閒簡無事。時諺曰：「司門、水部，入
省不數。」又角觝之戲，有假作吏部令史及虞部令史相見，忽然俱倒，悶絕良久，云
「冷熱相激」。
　　有李參軍者，善相笏，知休咎，必驗，呼為「李相笏」。又有龍復本者，無目，
凡有象簡竹笏，以手捻之，必知官祿年壽。
　　馬周之妻，賣䭔媼也，即媼引周為常何之客。
　　中和初，黃巢將敗，有謠云：「黃巢須走泰山東，死在翁家中[１００]。」巢死之處，
民家果姓翁。
　　蕭廩新為京尹，楊復恭假子抵罪，仍歐地界。廩斷曰：「新除京尹，敢打所由，
將令有司[１０１]，難逃一死。」由是內外畏服。
　　韋夏卿善知人，道逢再從弟執誼、從弟渠牟及丹，三人皆第二十四，並為郎官。
簇馬久之，曰：「今日逢三二十四郎，輒欲題目之。」謂執誼曰：「必為宰相，善保其
末。」謂渠牟曰：「弟當別承主上恩，而速貴為公卿。」謂丹曰：「三人之中，弟最長
遠，而位極旄鉞。」皆如其言。
　　陳少游檢校職方員外郎，充回紇使。檢校郎官，自少游始也。
　　長安有龍戶，見水色即知有龍。或引出，但如鰍魚而已。
　　柳珪是韋愨門生，愨嘗云：「三十人惟柳先輩便進燈燭下本。」
　　江陵有士子，遊於交、廣間，而愛姬為太守所取，納於高麗坡底[１０２]。及歸，因
寄詩曰：「惆悵高麗坡底宅，春光無復下山來。」守見詩，遂遣還。
　　韋澳與蕭寘，大中中同為翰林學士，每寓直，多召對。內使云：「但兩侍郎入直，
即內中便知宣旨。」又澳舉進士時，日者陳子諒號為「陳特快」，云：「諸事未敢言，
惟青州節度使不求自得。」果除拜。
　　柳公綽家，藏書萬卷，經史子集皆有三本。一本尤華麗者[１０３]，鎮庫；又一本次
者，長行披覽；又一本又次者，後生子弟為業。皆有廚格部分，不相參錯。
　　張巡、許遠，宋州立血食廟，謂之雙廟。至今歲列常祀。
　　會昌元年三月二十五日，敕以其日為老君降誕，假一日。
　　陽城，貞元中與二弟隱夏陽山中[１０４]，相誓不婚，啜菽飲水。有蒼頭曰都兒，與
主同志。
　　李約為兵部員外郎，勉子也。與主客員外郎張諗同官，二人每單床靜言，達旦不
寐。故約贈韋徵君況詩曰：「我有中心事，不向韋三說。秋夜洛陽城，明月照張八。」
　　鄭畋，字台文，亞之子也，亞任桂察時生[１０５]，故小字桂兒。
　　薛收與從父兄子元敬、族兄子德音齊名，時人謂之「河東三鳳」。
　　鄭俶依陽城讀書，經月餘，與論《國風》，俶不能往復一辭，因縊於梁下。城哭
曰：「我雖不殺俶，俶因我而死。」為之服緦麻。
　　裴談過蘇瓌，小許公方五歲，乃試庾信《枯樹賦》，將及終篇，避「談」字，因
易其韻，曰：「昔年移柳，依依漢陰。南。今看搖落，悽愴江潯。潭。樹猶如此，人何
以任。堪。」
　　中書令李嶠有三戾：性好榮遷，憎人升進；性好文學，憎人才華；性好貪濁，憎
人受賂。
　　肅皇嘗舉衣袖示韓擇木，曰：「朕此衣已三浣矣。」
　　封德彝，即楊素之壻。素為僕射，嘗撫其座曰：「封郎必居此座。」後果如其言。
　　天下貢賦，惟長安縣貢土，萬年縣貢水。
　　開元十八年，蘇晉為吏部侍郎。而侍中裴光庭每過官應批退者，但對眾披簿，以
朱筆點頭而已。晉遂榜選院門曰[１０６]：「門下點頭者，更引注擬。」光庭不悅，以為
侮己。
　　景龍以來，大臣初拜官者，例許獻食，謂之「燒尾」。開元後，亦有不燒尾者，
漸而還止。
　　長慶初，每大獄，有司斷罪。又令給事中、中書舍人參酌出入，百司呼為「參酌
院」，今審刑院即其地也[１０７]。
　　李翱在湘潭，收韋江夏之女於樂籍中；趙驊亦於賊中贖江西韋環之女[１０８]。或厚
給以歸族，或盛飾以事良家。此哀孤之上也。
　　禮部駮榜者，十一月出。麄駮者，謂有狀無解；無狀細駮，謂書其行止之過。
　　兩省諫議，無事不入。每遇入省，有廚食四孔炙。
　　中書舍人，時謂「宰相判官」。宰相親嫌不拜知制誥，為「直脚」。又云：不由三
事直拜中書舍人者，謂之「撻額裹頭」。
　　天寶五載，巴東石開，有天尊像及幢蓋。
　　盧從愿，景雲中典選，有聲稱。時人曰：「前有裴、馬，後有盧、李。」裴即行
儉，馬即馬載，李即朝隱。
　　上元二年夏，於景龍觀設高座，講論道、釋二教。遣宰臣百僚悉就觀，設齋聽論，
仍賜錢有差。
　　貞元二年，江淮運米每年二百萬斛。雖有此制，而所運不過四十萬。
　　王栖曜善射，嘗與文士遊虎邱寺，平野霽日，先以一箭射空，再發中之。江東文
士梁肅以下咸歌詠之。
　　李輔國為殿中監，常在銀臺門受事。置察事廳子數十人，官吏有小過，無不伺知。
　　長安三月十五日，兩街看牡丹，奔走車馬。慈恩寺元果院牡丹，先於諸牡丹半月
開；太真院牡丹，後諸牡丹半月開。故裴兵部潾《白牡丹》詩，自題於佛殿東頰唇壁
之上。大和中，車駕自夾城出芙蓉園，路幸此寺，見所題詩，吟玩久之，因令宮嬪諷
念。及暮歸大內，即此詩滿六宮矣。其詩曰：「長安豪貴惜春殘，爭賞先開紫牡丹。
別有玉杯承露冷，無人起就月中看。」兵部時任給事。
　　盧家有子弟，年已暮，而猶為校書郎。晚娶崔氏子，崔有詞翰，結褵之後，微有
慊色。盧因請詩以述懷為戲，崔立成。詩曰：「不怨盧郎年紀大，不怨盧郎官職卑。
自恨妾身生較晚，不見盧郎年少時。」
　　開元十九年四月，於京城置禮會院。院屬司農寺，在崇仁坊南街後。元和中，拾
遺楊歸厚私以婚禮上言借禮會院，因此貶官。
　　《蘭亭》者，武德四年歐陽詢就越訪求得之，始入秦王府。麻道嵩奉教搨兩本，
一送辯才，一王自收。嵩私搨一本。於時天下草創，秦王雖親總戎，《蘭亭》不離肘
腋。及即位，學之不倦。至貞觀二十三年，褚遂良請入昭陵，後但得其摹本耳。
　　柳子溫家法，常命粉苦參[１０９]、黃連、熊膽和為丸，賜子弟永夜習學含之，以資
勤苦。
　　陸龜蒙居震澤之南巨積莊，產有鬭鴨一欄，頗極馴養。一旦，有驛使過，挾彈斃
其尤者。龜蒙詣而駭之，曰：「此鴨能人語。」復歸家，少頃，手一表本，云：「見待
附蘇州上進，使者斃之，何也？」使人恐，盡與橐中金，以糊其口。龜蒙始焚其章，
接以酒食。使者俟其稍悅，方請其人語之由。曰：「能自呼其名。」使者憤且笑，拂
袖上馬。復召之，盡還其金，曰：「吾戲之耳。」
　　宣皇好文[１１０]，嘗賦詩，上句有「金步搖」，未能對。命進士溫岐即庭筠。續之[１
１１]，岐以「玉跳脫」應之，宣皇賞焉。令以甲科處之，為令狐綯所沮，遂除方城尉。
初，綯曾問故事於岐，岐曰：「出《南華真經》，非僻書也。冀相公燮理之暇，時宜覽
古。」綯怒甚。後岐有詩云：「悔讀《南華》第二篇[１１２]。」
　　黃巢令皮日休作讖詞，云：「欲知聖人姓，田八二十一。欲知聖人名，果頭三屈
律。」巢大怒。蓋巢頭醜，掠鬢不盡，疑「三屈律」之言是其譏也，遂及禍。
　　王承業為太原節度使，軍政不修。詔御史崔眾交兵於河東，眾侮易承業，或裹甲
持槍，突入承業廳事玩謔之。李光弼聞之，素不平。至是，眾交兵於光弼。光弼以其
無禮，不即交兵，令收繫之。中使至，除眾御史中丞，懷其勅，問眾所在。光弼曰：
「有罪繫之矣。」中使以勅示光弼，光弼曰：「今只斬侍御史。若宣制命，即斬中丞；
若拜宰相，即斬宰相。」中使懼，遂寢而還。翌日，斬眾於碑堂之下。
　　貞元十五年，以諫議田敦為兵部郎中。上將用敦為兵部侍郎，疑其年少，故有此
拜。
　　貞元四年九月二日敕：「今海隅無事，蒸庶小康，其正月晦日、三月三日、九月
九日，宜任文武百僚擇勝地追賞為樂。仍各賜錢，以充宴會。」
　　每歲正旦，曉漏已前，宰相、三司使、大金吾皆以樺燭百炬，擁馬方布象城，謂
之「火城」。甲賦中有《火城賦》。仍雜以衣綉鳴珂，焜燿街陌。如逢宰相，即諸司火城，
悉皆撲滅。或其年無仗，即中書門下率文武百僚，詣東上閤門，橫行拜表稱慶，內臣
宣答。禮部員外郎受諸道賀表，取一通官最高者，坼表展於坐案上，跪讀訖，閤門使
引表按入內，却出宣云：所進賀表，如有太后，即宰相率兩班，赴西內稱賀。
　　李泌有讜直之風，而好談謔神仙鬼道。或云：「嘗與赤松、王喬、安期、羨門等
遊處。」坐此為人所譏。
　　王起，大和中，文皇頗重之。曾為詩，寫於太子之笏。
　　高駢在維揚，曾遣使致書於浙西周寶，曰：「伏承走馬，已及奔牛。今附虀一瓶、
葛粉十斤，以充道路所要。」蓋諷其為虀粉矣。
　　李山甫，咸通中不第，後流落河朔，為樂彥禎從事。多怨朝廷之執政，嘗有詩云：
「勸君不用誇頭角，夢裏輸贏總未真。」
　　張祜字承吉，有三男一女，桂子、椿兒、椅兒。桂子、椿兒皆物故，唯女與椅在。
椅兒名虎望，亦有詩名[１１３]。後求濟於嘉興監裴弘慶，署之冬瓜堰官，望不甘。慶曰：
「祜子之守冬瓜，所謂過分。」
　　陳夷行、鄭覃在相，請經術孤單者進用。李珏與楊嗣復論地胄，詞彩者居先。每
延英議政，率先矛盾，無成政，但寄之頰舌而已。
　　康子元，越人，念《易》數千遍，行坐不釋卷。開元中，張說薦為麗正學士。
　　元行沖在太常，有人於古墓得銅器，似琵琶而身正圓，人無識者。沖曰：「此阮
咸琵琶也。」乃令匠人以木為之，至今乃有。
　　大中十二年七月十四日，三更三點追朝，唯宰臣夏侯孜獨到衙，以大夫李景讓為
西川節度使。時中元假，通事舍人無在館者。麻桉既出，孜受麻畢，乃召當直中書舍
人馮圖宣之，捧麻皆兩省胥吏。自此始令通事舍人休澣，亦在館俟命。
　　故事：京兆尹在私第，但奇日入府，偶日入遞院。崔郢，大中中為京兆尹，囚徒
逸獄，始命造廨宅，京尹不得離府。後郢敗，韋澳自內署面授京尹，賜度支錢二萬索，
令造府宅。
　　咸通六年，放宮人沈氏養親。沈氏入宮五十八年，有父居滻水，年一百一十，母
年九十五。因為築室而居，頒金帛碓磑，勅本縣放科役，終沈氏之世。
　　杜羔妻劉氏，善為詩。羔累舉不第，將至家，妻先寄詩與之曰：「良人的的有奇
才，何事年年被放回？如今妾面羞君面，君若來時近夜來。」羔見詩，即時回去。尋
登第，妻又寄詩云：「長安此去無多地，鬱鬱葱葱佳氣浮。良人得意正年少，今夜醉
眠何處樓？」可謂能勉其君子以正矣[１１４]。
　　令狐綯在相，擢裴坦自楚州刺史為職方郎中知制誥。裴休以坦非才，拒之，不勝。
及坦上事，謁謝於休，休曰：「此乃首台謬選，非休力也。」立命肩輿便出。兩閣老
吏云：「自有中書，未有此事。」至坦主貢，擢休之子弘上第[１１５]。時人云：「欲蓋而
彰，此之謂也。」
　　崔慎由鎮西川，有異人張叟者，與跡熟，因謂之曰：「今四十無子，良可懼也。」
叟曰：「為公求之。惟終南翠微寺有僧，絕粒五十五年矣。君宜遺之服玩，若愛而受
之，則其嗣也。」崔如其言，遺以服玩，果受之。僧尋卒，遂生一男。叟復相之曰：
「貴則過公，恐不得其終。」因字曰衲僧，又云緇郎。即胤也[１１６]。
　　陽城出判道州[１１７]，太學生二百七十人詣闕乞留，疏不得上。
　　天祐元年八月，前曲沃令高沃納史館書籍三百六十卷，授監察，賜緋。
　　張裼尚書牧晉州[１１８]，外貯營妓，生子曰仁龜，乃與張處士為假子，居江淮間。
後裼死，仁龜方還長安，云「江淮郎君」。至家，皆愕然，蘇夫人收之，齒諸兄之列。
仁龜後以進士成名，歷侍御史，因奉使江浙而死。
　　關圖有一妹，有文學，善書札。圖嘗語同僚曰：「某家有一進士，所恨不櫛耳[１１
９]。」後適常氏，修之母也。修，咸通六年登科。
　　張說女嫁盧氏，為其舅求官，說不語，但指搘床龜而示之。女歸告其夫曰：「舅
得詹事矣。」
　　李紳在維揚日，有舉子訴揚子江舟子不渡，恐失試期。紳判云：「昔在風塵，曾
遭此輩。今之多幸，得以相逢，各拋付揚子江。」其苛急也如此。後因科蛤，為屬邑
令所抗，云：「奉命取蛤，且非其時，嚴冬沍寒，滴水成凍。若生於淺水，則猶可涉
脛而求；既處於深潭，非沒身而不得[１２０]。貴賤則異，性命不殊。」紳大慚而止。終
以吳湘獄仰藥而死。
　　劉三復能記三生事，云：「曾為馬，馬常患渴[１２１]，望驛而嘶，傷其蹄，則連心
痛。」後三復乘馬，過磽确之地，必為緩轡；有 石，必去之。
　　嚴惲字子重[１２２]，善為詩，與杜牧友善，皮、陸常愛其篇什。有詩云：「春光冉
冉歸何處？更向花前把一杯。盡日問花花不語，為誰零落為誰開？」十上不第[１２３]，
卒於吳中。
　　于志寧為僕射，預修史[１２４]，恨不得學士。來濟為學士，恨不得修史。
　　大中中，于琮選尚永福公主，忽中寢。洎審旨，上曰：「朕此女子，因與之會食，
對朕輒折匕筯。情性如此，恐不可為士大夫妻。」尋改尚廣德公主。
　　咸通六年，滄州鹽院吏趙鏻犯罪至死。既就刑，有女請隨父死，云：「七歲母亡，
蒙父私鹽官利衣食之。今父罪彰露，合隨其法。」鹽院官崔據義之，遂具以事聞。詔
褒之[１２５]，兼減父之死。又泣曰：「昔為父所生，今為官所賜，誓落髮奉佛，以報君
王。」因於懷中出刃，立截其耳以示信。既而侍父減死罪之刑，疾愈，遂歸浮圖氏。

戊
　　潘炎，建中中為翰林學士，恩渥極異。其妻劉晏女也。有京尹伺候累日，不得見，
乃遺閽者三百縑。夫人知之，謂潘曰：「豈為人臣，而京兆尹願一謁見，遺奴三百縑？
其危可知也。」遽勸避世。
　　張說為左相，知京官考。其子均任中書舍人，特注之曰：「父教子忠，古之善訓，
祁奚舉午，義不勝私。至如潤色王言，章施帝載，道參墳典，例絕功常，恭聞前烈，
尤難其任。豈以嫌疑，敢撓綱紀。考上下。」
　　大曆八年七月，晉州男子郇謨，以麻辮髮，持葦席，哭於東市。人問其故，對曰：
「有三十字請獻於上。若無堪，即以蓆貯屍，棄之於野。」上聞，賜衣，館於客省，
每一字論一事。時元載執政也，尤切於罷宮市。
　　裴延齡嘗放言德皇曰：「陛下自有本分錢物[１２６]，用之不竭。」上驚曰：「何為本
分錢？」延齡曰：「準天下貢賦，常分為三：一為乾豆，二為賓客，三為充君之庖。
今奉九廟與鴻臚供蕃使，曾不用一分錢。而陛下御膳之餘，其數極多，皆陛下本分錢
也。」上曰：「此經義，人總未曾言。」自茲有意相姦邪矣。
　　天后朝，道士杜義回心求願為僧[１２７]。敕許剃染，配佛授記，法名元嶷，敕賜三
十夏臘[１２８]。以其乍入法流，須居下位，苟賜虛臘，則頓為老成也。賜夏臘始於此矣。
　　大和中，秘書之書，總五萬六千六卷[１２９]。
　　神堯宴近臣，果有蒲桃。陳叔達捧而不食，帝詢之[１３０]，對曰：「臣母患口乾，
求之不致。」帝曰：「卿有母遺乎？」涕泗闌干。
　　馬周臨終，索陳事草一篋，手自焚之，曰：「管、晏彰君之過，求身後名，吾不
為也。」
　　高帝出獵，見大官刲羊，謂其無罪就死，以死鹿代之。
　　沈既濟生傳師，傳師生詢，詢生丹，丹生牢。牢，巢寇前為錢唐監使，生藻。後
移刺鄱陽，巢寇亂，不知其終。時藻與家人不隨之任。藻後仕吳越錢氏，為永嘉令。
藻生承諒，為定海丞。諒，咸平三年進士及第，今為都官員外郎，知處州。
　　王師魯在孔戣幕中，嘗言曰：「半臂亦無文，房太尉家法不着。」
　　張九齡嘗見安祿山，曰：「亂天下者，此胡也。」諫殺之，不聽。
　　紫石英。廣管瀧州山中出紫石英，其色淡紫，真質瑩徹，隨其大小，皆五稜，兩
頭箭鏃。煮水飲之，暖而無毒，比北中白石英，其力倍矣。瀧州又出石斛，一本作解。
莖如金釵股，亦藥中之上品。
　　蚺蛇膽。雷、羅州有養蛇戶，每年五月五日，即檐舁蚺蛇入府，祗應取膽。
　　雞兔算，國史譜紀之尚不明[１３１]。上下頭，下下脚，脚即折半下，見頭除脚，見
脚除頭，上是雞，下是兔。
　　裴肅在越多齋，此外惟嗜兔，日再食。
　　陸贄在忠州，不接人，惟篹藥方，並行於世，號曰《集驗》。
　　黃巢本王仙芝賊中判官，芝死，賊眾戴之為首，遂日盛。
　　杜邠公先達，人謂之「老杜相公」。杜審權晚，人謂之「小杜相公」。
　　劉蕡精於儒術[１３２]，常看《文中子》，忿然而言曰：「才非殆庶，擬上聖述作，不
亦過乎！」客曰：「《文中子》於六籍如何？」蕡曰：「若以人望，《文中子》於六籍，
猶奴婢之於郎主耳。」後人遂以《文中子》為「六籍奴婢」。
　　博陵崔倕，緦麻親同爨[１３３]。貞元以來，言家法者，以倕為首。倕生六子，一登
相輔，五任大僚。太常卿邠、太府卿酆、外臺尚書郾、廷尉郇、執金吾鄯、左僕射平章事鄲。
邠及郾五知舉，得士百四十八人。邠昆弟自始仕至貴達，亦同居光德里一宅。宣皇聞之，
歎曰：「崔鄲家門孝友，可為士族之法矣。」鄲嘗構小齋於別寢，御筆題額，號曰「德
星堂」。今京兆民因崔氏舊里，立德星社。
　　秦中綠李美小，謂之「嘉慶李」，此坊名也。
　　貞元十三年，始制文武官隔假三日，並行朝參[１３４]。
　　開耀二年，始以外司四品以下知政事者，遂為平章事。時初命郭待舉、郭正一、
魏玄同中書門下平章事也。
　　進士試帖經，自調露二年始也。
　　寶應二年，以羽林大將軍王仲昇兼大夫。六軍兼憲官，始於此也。
　　建中元年，沈既濟議改《則天紀》為《皇后傳》。
　　元和二年，始令僧道隸左右街功德使。其年，方於建福門置百官待漏院，舊但於
光德車坊而已。
　　大中十一年賀正，盧鈞以太子太師率百僚，年八十餘矣，聲容明暢，舉朝稱服。
明年，柳公權以少師率班，亦八十矣。自樂懸南趨至龍墀前，氣力綿憊，誤尊號中一
字，罰一季俸。人多恥之。
　　開元二十五年西幸，駐蹕壽安連曜宮。宮側有精舍，庭內刹柱高五丈。有立於承
露盤者，上望見之，初謂姦盜覘視宮掖，使中官就竿下詰之。其人曰[１３５]：「吾欲捨
身。本是知湯前官，被知湯中使邀錢物，已輸十縑，索仍不已。每進湯水，輒投土其
中，事若闕供，責怒必死，寧死於捨身爾。」具以聞，詔高力士召知湯中使，賫絹於
竿下[１３６]，謝之，仍命徹尚舍衛尉幕，委積於竿下。其人禮十方畢，以身投地，墜於
幕外。舉體深紅色，初尚微動，須臾絕。詔集文武從官於朝堂，杖殺中使，勅府縣厚
葬殞者。
　　西京壽安縣有墨石山，神祠頗靈。神龍中，神前有兩瓦子，過客投之，以卜休咎，
仰為吉而覆為凶。
　　開元初，鄭瑤《慈澗題詩》云：「岸與恩同廣，波將慈共深。涓涓勞日夜，長似
下流心。」
　　開元四年，中丞王怡以糺獲贓錢，疊石重造永濟橋，以代舟船，行人頗濟焉。在
壽安之西。
　　開元末，功臣王逸客為閑廄使。莊在泥溝西岸，數為劫盜，捕訪不獲。嚴安之為
河南尉，以狀白中丞宋遙。遙入奏，始擒之，并獲賊脚崔誗。誗在安定公主錦坊，俱
就執伏，搜得骸骨兩井。逸客以鐵券免死，流嶺表。從此洛陽北路清矣。
　　咸通中，舉子乘馬，惟張喬跨驢。後勅下不許騎馬，故鄭昌圖肥，是有嘲詠[１３７]。
　　鄭少師薰，於里第植小松七本，自號「七松處士」。異代可對五柳先生。
　　初制，節度使天下有八，若諸州在節度內者，皆受節度焉。其福州經略使、登州
平海軍使，不在節度之內。
　　李錡之誅也，二婢配掖庭，曰鄭、曰杜。鄭則幸於元和，生宣皇帝，是為孝明皇
后。杜即杜秋，《獻替錄》中云：「杜仲陽，即杜秋也，漳王養母。」
　　長孫無忌之父晟，於隋有功；魏徵即長賢之子；令狐德棻之父曰熙[１３８]；皆《北
史》有傳。
　　李太尉以大中二年正月三日貶潮州司馬，當年十月十六日再貶崖州司戶。大中三
年十二月十日卒於貶所，年六十四。
　　白樂天任杭州刺史，攜妓還洛，後却遣回錢唐。故劉禹錫有詩答曰：「其那錢唐
蘇小小[１３９]，憶君淚染石榴裙。」
　　唐制，湖州造茶最多，謂之「顧渚貢焙」。歲造一萬八千四百八斤，焙在長城縣
西北。大曆五年以後，始有進奉。至建中二年，袁高為郡，進三千六百串，並詩一章
[１４０]，刻石在貢焙。故陸鴻漸與楊祭酒書云：「顧渚山中紫笋茶兩片，此物但恨帝未
得嘗，實所歎息。一片上太夫人，一片充昆弟同啜。」後開成三年，以貢不如法，停
刺史裴充。
　　鮮于叔明嗜蟠蟲，權長孺嗜人爪甲，此亦劉雍瘡痂之類也。
　　高宗朝，四品以下有名稱者，皆知政事。以平章事為名，自郭待舉始也。僕射是
正宰相，自房喬始也。
　　韋承慶出相，除禮部尚書；嗣立入拜鸞臺侍郎平章事。時人語曰：「大郎罷相，
小郎拜相。」
　　京兆戶曹，月俸一百八索，故謂之「念珠曹」。
　　李太尉大和七年自西川迴，入相。上謂王涯：「今日除德裕，人情怕否？」對曰：
「忠良甚喜，其中小人亦有怕者。」再言曰：「須怕也。」涯時為鹽鐵使也。
　　大和中，朋黨之首：楊虞卿、張元夫、蕭瀚。後楊除常州；張，汝州；蕭，鄭州。
　　丞相乘肩輿，元和後也。
　　裴休，大中中在相。一日賜對，上曰：「賜卿無畏。」休即論立儲君之意。上曰：
「若立儲君，便是閒人。」遂不敢言。
　　長安戲場多集於慈恩，小者在青龍，其次薦福、永壽。尼講盛於保唐，名德聚之
安國。士大夫之家入道，盡在咸宜。
　　崔造將退相位後[１４１]，言曰：「不得諸道金銅茶籠子，近來總四掩也。」遂復起。
　　柳芳與韋述善，俱為史學。述卒，書未成者，皆續成之。
　　昇平公主宅即席，李端擅場；送王相之鎮，韓翃擅場；送劉相巡江淮，錢起擅場。
　　武黃門之死也，裴晉公為盜所刺，隸人王義扞刃而斃。度自為文祭之。是歲，進
士撰《王義傳》者三之二。
　　李錡之誅也，大霧三日不開，或聞鬼哭。內疑其寃，詔許以葬。
　　都官故事：吏部郎中二廳，先小銓，次格式；員外郎二廳，先南曹，次廢置。刑
部分四覆；戶部分兩稅；度支案，郎中判入，員外郎判出。
　　舊說：吏部為省眼，禮部為南省舍人；、考功[１４２]、度支為振行；比部得廊下食，
以飯從者，號「比盤」。
　　張直方者，世為幽帥，癖於鷹犬。後以昭王府司馬分務洛師。洛陽四旁翥者攫者，
見皆識之，必羣噪長嘷而去。
　　長孫無忌奏：別勅長流，以為永例。後趙公犯罪，勅長流，此亦為法自弊。
　　江融為左史，後羅織受誅，其屍起而復坐者三。雖斷其頭，似怒不息。無何，周
興敗。
　　魚思咺性巧，造匭函。
　　朱泚敗走，昏迷不辨南北，因問路於田父。父曰：「豈非朱太尉耶？」源休止之，
曰：「漢皇帝。」父曰：「天地不長兇惡，蛇鼠不為龍虎。天網恢恢，去將何適？」遂
亡其所在。及去涇州百餘里，泚於馬上忽叩頭，稱乞命，因之墜馬。良久却蘇，左右
問其故，曰：「見段司農。」尋為韓旻梟之。
　　楊收之死也，軍容楊玄价有力焉。收有子為壽牧，見收乘白馬，臂朱弓彤矢，有
朱衣天吏控馬，曰：「上帝許我仇楊玄价，我射中之，必死。」俄而价暴卒。
　　忻州刺史是天荒闕，蓋歷任多死。高皇時，有金吾郎將求此官[１４３]，果有蛇怪，
後亦絕之。饒州餘干縣令宅[１４４]，亦如此。
　　天寶時，翰林學士陳王友元庭堅撰《韻英》十卷[１４５]。未施行，而西京陷胡[１４６]，
庭堅卒。
　　文明已後，天下諸州進雞，牝變為雄者極多，或半已化半死，乃則天之兆也。
　　馮衮給事，親仁坊有宅。南有山庭，院多養鵝鴨及雜禽之類。常一家人掌之，時
人謂之「鳥省」。
　　大中初，女蠻國入貢奉。其國人危髻金冠，瓔珞被體，故謂之「菩薩蠻」。當時
倡優遂製《菩薩蠻曲》，文士亦往往聲其詞也。
　　宣皇在藩時，常從駕，墮馬雪中。寒甚，困且渴，求水於巡警者，曰：「我光王
也。」及以水進，舉杯悉變為芳醪。
　　明皇為潞州別駕，有軍人韓凝禮，自謂知五兆[１４７]，因以食箸試之。既而布卦，
一箸無故自起，凡三偃三起。
　　徽安門，舊洛城北面最西門也[１４８]。樓上元多雀鴿，後亦絕無。至清泰中，帝上
此樓自焚，今俗謂之「火燒門」。
　　開元六年，西幸至蘭峯頓。乘輿每出，所宿侍臣皆從。既而馳逐原野，然從官分
散，宰相即先於前頓朝堂列位。乘輿至，必鞭揖之方入。是日，上垂鞭，盛氣不顧而
入，蘇、宋懼。蓋怒河南尹李朝隱橋頓不備也，解之方息。
　　蘭峯宮，在永寧縣西，顯慶三年置[１４９]。
　　鷓鴣飛數逐月數，如正月一日飛而止，伏窠中不復起矣[１５０]。十二月十二日起，
最難採，南人設網取之。
　　大中九年，日官李景亮奏云：「文昌暗，科場當有事。」沈詢為禮部，甚懼焉。
至是，三科盡覆試，宏詞趙拒等皆落，吏部裴諗除祭酒。
　　天寶八年，館驛使宋緷奏移稠桑路向晉王斜。晉王斜者[１５１]，隋煬帝在藩邸，揚
州往來經此路，蓋避沙路費馬力也。
　　野狐泉店，在潼關之西，泉在道南店後坡下。舊傳云：野狐掊而泉湧，店人改為
泠淘[１５２]，過者行旅止焉。今法饌中有「野狐泉」者，以菉粉為之，亦象此也。
　　路嗣恭在江西，並奏部下縣為緊望。
　　天后問張元一曰：「在外有何事？」元一曰：「外有三慶：旱降雨，一慶；中橋新
成，萬代之利，二慶；郭霸新死，百姓皆歡，三慶也。」霸，酷吏也，為侍御史。
　　崔敬嗣，武后時任房州刺史。孝和安置在彼，官吏多無禮，嗣獨申禮待供給之。
及即位，有益州長史崔敬嗣，既同名姓，名擬皆御筆。超拜後，引與語，曰誤。訪嗣
已卒[１５３]，崔光遠即其孫也。
　　大和中，上頗好食蛤蜊，沿海官吏先時遞進，人亦勞止。一旦，御饌中有擘不開
者，即焚香禱之，俄變為菩薩，梵相具足。
　　天后時，有獻三足烏者，左右或言一足偽耳。天后笑曰：「但令史冊書之，安用
察其真偽。」
　　令狐綯在相位，大事一取決於子滈。比元載之用伯和，李吉甫之用德裕。
　　杜審權，大中十二年知舉，放盧處權。有戲之曰：「座主審權，門生處權，可謂
權不失權。」又乾符二年，崔沆放崔瀣，譚者稱：「座主門生，沆瀣一氣。」
　　湖州歲貢黃黿子，連蔕木瓜。李景先自和牧謫為司馬，戲湖守蘇特曰：「使君貴
郡有三黃黿子，五蔕木瓜。」特頗銜之。
　　韓洙與沈詢尚書中表，詢憐洙，許與成事。如是歷四五年，太夫人又念之，復累
付於詢。詢知舉，大中九年也。自第二人邐迤改為第七人，方定。及放榜，誤為羅洙。
後詢見韓洙，未嘗不深嗟其命。
　　大中元年，魏扶知禮闈，入貢院，題詩曰：「梧桐葉落滿庭陰，鎖閉朱門試院深。
曾是昔年辛苦地，不將今日負前心。」及榜一作牒。出，為無名子削為五言以譏之。
　　天寶四載，廣州府因海潮漂一蜈蚣，陸死。割其一爪，則得肉一百二十斤。
　　滋水驛在長樂驛之東，睿皇在藩日經此廳，廳西壁畫一胡頭，因題曰：「喚出眼，
何用苦深藏？縮却鼻，何畏不聞香？」
　　陳嶠字景山，閩人也。孑然無依，數舉不遂，蹉跎輦轂，至於暮年，逮獲一名還
鄉，已耳順矣。鄉里以宦情既薄，身後無依，乃以儒家女妻之，至新婚，近八十矣。
合巹之夕，文士競集，悉賦催粧詩，咸有生荑之諷。嶠自成一章，其末曰：「彭祖尚
聞年八百[１５４]，陳郎猶是小孩兒。」座客皆絕倒。嶠頗負詩名，常有《閒居詩》云：
「小橋風月年年事，爭柰潘郎老去何。」

己
　　韋丹任洪州，值毛鶴叛，造蒺藜棒一千具，並於棒頭以鐵釘釘之，如蝟毛，車夫
及防援官健各持一具。其棒疾成易具，用亦與刀劍不殊。
　　有洪州江西廉使問馬祖云：「弟子喫酒肉即是，不喫即是？」師云：「若喫是中丞
祿，不喫是中丞福。」
　　御史中丞，長慶中，行李導從[１５５]，不過半坊，後遠至兩坊，謂之「籠街喝道」。
及李虞仲與溫造相爭，始勅下：應合導從官行李傳呼，不得過三百步。
　　崔羣在翰苑，為憲皇獎遇最深。有宣云：「今後學士進狀，並取崔羣連署，方得
進來。」
　　武翊皇以三頭冠絕一代，後惑婢薛荔，苦其冢婦盧氏，雖李紳以同年為護，而眾
論不容，終至流竄。解頭、狀頭、宏詞勅頭[１５６]，是謂「三頭」。
　　張不疑登科後，江西、李疑。東川、李回。淮南李融。交辟，而不疑就淮南之命。
到府未幾卒，卒時有怪。在《靈怪集》。
　　裴紳始名誕，日者告曰：「君名紳，即伸矣。」果如其言。
　　蜀中傳張儀築成都城，依龜行路築之。李德裕鎮西川，聞龜殼猶在軍資庫，判官
于文遇言：「比常在庫中。元和初，節度使高崇文命工人截為腰帶胯具。」
　　開元十九年冬，駕東巡至陝，以廳為殿，郭門皆屬城門局。薛王車半夜發[１５７]，
及郭，西門不開，掌門者云：「鑰匙進內。」家僕不之信，乃壞鎖徹關而入。比明日，
有司以聞，上以金吾警夜不謹，將軍段崇簡授代州督，壞鎖奴杖殺之。
　　近俗以權臣所居坊呼之：安邑，李吉甫也；靖安，李宗閔也；驛坊，韋澳也；樂
和，李景讓也；靖恭、修行，二楊也；皆倣此。
　　省中語曰：「後行祠、屯，不博中行都、門；中行刑、戶，不博前行駕、庫矣。」
　　西市胡人貴蚌珠而賤蛇珠。蛇珠者，蛇所吐爾，唯胡人辨之。
　　薛偉化魚，魂遊爾。唯李徵化虎，身為之。吁，可悲也！婦女化蛇，然亦有之。
　　王彥威鎮汴之二年[１５８]，夏旱。時袁王傅李玘過汴，因宴，王以旱為言。李醉曰：
「可求蛇醫四頭，十石瓮二，每瓮以水浮二蛇醫，覆以木蓋，密泥之，分置於鬧處[１
５９]。瓮前設香席，選小兒十歲已下十餘，令執小青竹，晝夜更互擊其瓮，不得少輟。」
王如其言試之，一日兩度雨，大注數百里。舊說，龍與蛇師為親家。咸平中，今祕書
楊監億任正言，知處州，上祈雨法，亦此類也。
　　石甕寺者，在驪山半腹石甕谷中。有泉激而似甕形，因是名谷，以谷名寺。
　　開元十四年，御史大夫程行諶卒，贈尚書右丞相。時中書令張說新兼右丞相，論
者以為世傳此闕非穩，故有斯贈以當之。
　　永貞二年三月，彩虹入潤州大將張子良宅。初入漿瓮，水盡，入井飲之。後子良
擒李錡，拜金吾，尋歷方鎮。
　　伊闕縣前大溪，每僚佐有入臺者，即先漲小灘。奇章公為尉，忽報灘出，邑宰列
筵觀之。老吏曰：「此必分司御史爾。若是西臺，當有鸂鶒雙立於上，即是西臺。」
牛公舉杯自祝，俄有鸂鶒飛下。不旬日，有西臺之拜。
　　李德裕少時，有人倫鑒者謂曰：「公主忌白馬。」凡親戚之間，皆不畜之。至崖
州之命，則白敏中在中書，以公議排之，馬植按淮南獄。
　　潘孟陽，炎之子也。其母劉夫人，晏之女[１６０]。初為戶部侍郎，夫人憂曰：「以
爾人才，而在丞郎之位，吾懼禍之必至也。」戶部解喻再三，乃曰：「不然，試會爾
列，吾觀之。」因遍招深熟者。客至，夫人視之，喜曰：「皆爾儔也，不足憂矣。向
末坐慘綠少年，何人也？」曰：「補闕杜黃裳。」夫人曰：「此人全別，必是有名卿相。」
　　中土人尚札翰，多為院體者。貞元年中，翰林學士吳通微常攻行草，然體近吏。
故院中胥吏多所倣傚，其書大行於世，故遺法迄今不泯，其鄙拙則又甚矣。
　　李紓侍郎嘗放舉人，命筆吏勒書紙榜，未及填名[１６１]，首書貢院字，吏得疾暴卒。
禮部令吏王昶者，亦善書，李侍郎召令終其事。適值昶被酒已醉，昏夜之中，半酣揮
染，筆不加墨。迨明懸榜，方始覺寤[１６２]，修改不及。粲然一榜之中，字有兩體，濃
澹相閒，返致其妍。自後書榜，因模法之，遂為故事。今因用氈墨澹書[１６３]，亦奇麗
耳。
　　福昌宮，隋置，開元末重修。其中什物畢備，駕幸供頓，以百餘瓮貯水。駕將起，
所宿內人盡傾出水，以空瓮兩兩相比，數人共推一瓮，初且搖之，然後齊呼扣擊，謂
之「鬭瓮」，以為笑樂。又宮人濃注口，以口印幕竿上。發後，好事者乃斂唇正口印
而取之。
　　開元初，鹿苑寺僧法蘭者，多言微旨，往往有效。縣令劉昌源送客，詣其房。蘭
曰：「長官留下腰帶，麻鞋著。」未幾，劉丁內艱。
　　大和中，人指楊虞卿宅南亭子為行中書，蓋朋黨聚議於此爾。
　　丞郎已上詞頭，下至兩省闕下吏，謂之「大除改」。今南人之諺，謂小末之事，
曰：「你大除改也。」
　　程執恭在易定，野中蟻樓，高三尺餘。
　　長安市里風俗，每至元日已後，遞飲食相邀，號為「傳座」矣[１６４]。
　　李詹，大中七年崔瑤下進士，與狄慎思皆好為酷。以灰水飲驢，蕩其腸胃，然後
圍之以火，翻以酒調五味飲之。未幾，與膳夫皆暴卒，慎思亦然。
　　志閑和尚，館陶人，早參臨濟，晚住灌溪。乾寧二年夏，忽問侍者曰：「坐死者
誰？」曰：「僧伽。」「立死者誰？」曰：「僧會。」乃行七步，垂手而逝。後鄧隱峯
倒立而化。
　　波斯舶船多養鴿，鴿飛千里，輒放一隻至家，以為平安信。
　　劉軻為僧時，因葬遺骸，乃夢一書生來謝，持三雞子勸食之，軻嚼一而吞二者。
後乃精儒學，策名。任史官時，韓愈欲為一文贊焉，而會愈貶，文乃不就。
　　孟宁，長慶三年王起放及第，至中書，為時相所退。其年，太和公主和戎。至會
昌三年，起至左揆，再知貢。宁以龍鍾就試而成名。是歲，石雄入塞，公主自西蕃還
京。
　　咸通末，鄭渾之為蘇州督郵，譚銖為鹺院官，鍾福為院巡[１６５]，俱廣文。時湖州
牧李超、趙蒙相次，俱狀元。二郡境土相接，時為語曰：「湖接兩頭，蘇聯三尾。」
　　國初進士，尚質有餘而文不足。至於名以定體，若紀子劫仞支千尋常無求吳楚江
潮閻梅之類，頗肖俳優，反謂其姓氏，亦黑臂黑肩之餘。近代則文有餘而質不足矣。
　　范陽盧氏，自興元元年癸亥至乾符二年乙未，凡九十二年[１６６]，登進士者一百十
六人，而字皆連於子。然世稱盧家不出座主，唯景雲二年[１６７]，盧逸以考功員外郎知
舉，後莫有之。韋保衡頗訝之。咸通十三年，韋在相時，盧莊為閣長，決付春闈，莊
七月卒。及盧攜在中書，深恥之。廣明元年，乃追陝州盧渥入典貢帖經。後巢賊犯闕，
天子幸蜀，韋昭度於蜀代之矣[１６８]。
　　高燕公在秦州，岐陽節度使杜邠公遞囚於界，燕公牒轉云[１６９]：「當州縣名成紀，
郡列隴西，是皇家得姓之邦，非鳳翔流囚之所。」邠公移書謝之，自是燕公聲價始振。
　　開元中，有師夜光，善視鬼，唯不見張果。蘇粹員外頗達禪理，自號「本禪和」。
　　崔羣，是貞元八年陸贄門生。羣，元和十年典貢，放三十人，而黜陸簡禮。時羣
夫人李氏謂之曰：「君子弟成長，合置莊園乎？」對曰：「今年已置三十所矣。」夫人
曰：「陸氏門生知禮部[１７０]，陸氏子無一得事者，是陸氏一莊荒矣。」羣無以對。
　　韓藩端公自宣幕退居鍾山[１７１]，因服附子、硫黃過數，九竅百毛穴皆出血，唯存
皮骨。小斂莫及，但以血褥舉骨就棺而已。吁，可駭也！
　　僖皇朝，左拾遺孟昭圖在蜀，上疏極諫，為田令孜之所矯詔，沉蜀江。裴相徹有
詩弔之曰：「一章何罪死何名，投水唯君與屈平。從此蜀江煙月夜，杜鵑應作兩般聲。」
　　貞元初，度支使杜佑讓錢穀之務，引李巽自代。先是度支以制用惜費，漸權百司
之職，廣署吏員，繁而難理。佑奏營繕歸之將作，木炭歸之司農，染練歸之少府。綱
條頗整，公議多之。
　　襄陽龐蘊居士將入滅，州牧于公頔問疾次。居士謂之曰：「但願空諸所有，慎勿
實諸所無。好住世間，皆如影響。」言訖，枕公膝而化。
　　楊盈川，顯慶五年待制弘文館，時年方十一。上元三年制舉，始補校書郎。尤最
深於宣夜之學，故作《老人星賦》，尤佳。
　　會昌葬端陵，蔡京自監察攝左拾遺行事。京自云：「御史府有大夫、中丞、雜事
者，總臺綱也。侍御史有外彈[１７２]、四推、太倉、左藏庫、左右巡，皆負重事也。況
不常備，有兼領者。監察御史有祠祭使[１７３]、館驛使，與六察已八矣。分務東都臺，
又常一二巡囚，監決案覆，四海九州之不法事皆監察。況不常備，亦有兼領事者。」
故御史不聞攝他官，攝他官自端陵始也。
　　崔佑甫相國，天寶十五載任中書舍人。時安祿山犯闕，軍亂不顧家財，惟負私廟
神主奔遁。皆事親之高節也。
　　天寶末，韋斌謫守蘄春。時李泌以處士放逐於彼，中夜同宴，屢聞鴞音，韋流涕
而歎。泌曰：「此鳥之聲，人以為惡，以好音聽之，則無足悲矣。請飲酒，不聞鴞音
者，浮以大白。」坐客皆同其聲[１７４]，終夕不厭。
　　聖曆二年，勅二十四司各置印。
　　貞觀中，尚藥奏求杜若，勅下度支。有省郎以謝朓詩云「芳州生杜若[１７５]」，乃
委坊州貢之。本州曹官判云：「坊州不出杜若，應由讀謝朓詩誤。郎官作如此判事，
豈不畏二十八宿笑人邪？」太宗聞之大笑，改授雍州司法。
　　李適之入仕，不歷丞簿，便為別駕；不歷兩畿官，便為京兆尹；不歷御史及中丞
[１７６]，便為大夫；不歷兩省給舍，便為宰相；不歷刺史，便為節度使。然不得其死。
　　天寶七載，以給事中楊釗充九成宮使[１７７]，凡宮使自此始也。
　　五坊使者，鵰、鶻、鷹、鷂、狗，謂之五坊使。
　　大曆十四年六月，勅御史中丞董晉、中書舍人薛播、給事中劉迺宜充三司使，仍
取右金吾將軍廳一所充使院，并西朝堂置幕屋收詞訟。至建中二年十一月停，後不常
置。有大獄，即命御史中丞、刑部侍郎、大理卿充，謂之大三司使。次又以刑部員外
郎、御史、大理寺官為之，以決疑獄，謂之小三司使。皆事畢日罷。
　　春明門外當路墓前有堠，題云：「漢太子太傅蕭望之墓。」有達官見而怪之曰：「春
明門題額趁方，從加『之』字。只如此堠，幸直行書，止但合題『蕭望墓』，何必加
『之』字？」
　　魏伶為西市丞，養一赤嘴鳥，每於人眾中乞錢。人取一文，而銜以送伶處，日收
數百，時人號為「魏丞鳥」。
　　會昌末，頗好神仙。有道士趙歸真，出入禁中，自言數百歲，上敬之如神。與道
士劉玄靜，力排釋氏。武宗既惑其說，終行沙汰之事。及宣宗即位，流歸真於南海，
戮玄靜於市。
　　白傅，大中末曾有諫官上疏請諡，上曰：「何不取《醉吟先生墓表》看？」卒不
賜諡。從父弟敏中在相位，奏立神道碑，文即李義山之詞也。
　　李揆，乾元中為禮部侍郎。嘗一日，堂前見一蝦蟆俯於地，高數尺，以巨缶覆之。
明日啟之，亡矣。數日後入相也。
　　殷僧辨、周僧達，與牛相公同母異父兄弟也。
　　李太尉之在崖州也，郡有北亭子，謂之「望闕亭」。太尉每登臨，未嘗不北睇悲
咽。有詩曰：「獨上江亭望帝京，鳥飛猶是半年程。青山也恐人歸去，百匝千遭繞郡
城。」今傳太尉崖州之詩，皆仇家所作，只此一首親作也。昔崖州，今瓊州是也。
　　武德中，天下始作《秦王破陣樂曲》，以歌舞文皇之功業。貞觀初，文皇重製《破
陣樂圖》，詔魏徵、虞世南等為詞，因名《七德舞》。自龍朔已後，詔郊廟享宴，必先
奏之。
　　大中四年冬，令狐綯自戶部侍郎加兵部入相。宰執同列白敏中、崔龜從、鉉以綯
新加兵部，至其月十八日南省上事。故事，送上必先集少府監。是日，諸相以敏中、
龜從曾為太常博士，遂改集賢院。因命柳公權記之，龜從為詞。
　　杜悰目為禿角犀[１７８]。悰凡涖藩鎮，不省刑獄。在西川日，以推囚案牘不斷，而
將裹漆器歸京，人於劍門拾得[１７９]。
　　弄參軍者，天寶末，蕃將阿布思伏法，其妻配掖庭，善為優，因隸樂工，遂令為
此戲。
　　元魯山，山居阻水，食絕而終。
　　稷山驛吏王全，作吏五十六年，人稱有道術。往來多贈篇什，故李義山贈詩云「過
客不勞詢甲子，唯書亥字與時人」也。
　　鄭顥嘗夢中得句，云：「石門霧露白，玉殿莓苔青。」續成長韻。此一聯《杜甫
集》中詩。
　　羅隱、鄴、虬，共在場屋，謂之「三羅」。
　　韓建在華下，成汭在荊門，舊姓郭。皆有理聲，朝廷謂之「北韓南郭」。
　　杜邠公飲食洪博，既飽即寢。人有諫非攝生之理，公曰：「君不見布袋盛米，放
倒即慢。」
　　道吾和尚上堂，戴蓮花笠，披襴執簡，擊鼓吹笛，口稱「魯三郎」矣。
　　永寧李相蔚在淮海，暇日攜酒樂，訪節判韋公昭度，公不在。及奔歸，未中途，
已聞相國舉酒縱樂。公曰：「是無我也。」乃回騎出館，相國命從事連往留截，仍移
席於戟門以候。及迴，相國舞《楊柳枝》引公入，以代負荊。
　　大和七年八月勅：每年試帖經官，以國子監學官充，禮部不得別更奏請。其弘文、
崇文兩館生、齋郎，並依令式試經畢，仍差都省郎官兩人覆試。
　　驪山華清宮，毀廢已久，今所存者唯繚垣耳。天寶所植松柏，遍滿巖谷，望之鬱
然，雖屢經兵寇，而不被斫伐。朝元閣在山嶺之上，基最為嶄絕，柱礎尚有存者。山
腹即長生殿，殿東西盤石道，自山麓而上，道側有飲酒亭子[１８０]。明皇吹笛樓、宮人
走馬樓，故基猶存。繚垣之內，湯泉凡八九所。有御湯[１８１]，周環數丈，悉砌以白石，
瑩徹如玉。石面皆隱起魚龍花鳥之狀，千名萬品，不可殫記。四面石座，皆級而上。
中有雙白石甕，腹異口，甕中涌出濆，注白蓮之上。御湯西北角，則妃子湯，面稍狹。
湯側紅白石盆四，所刻作菡萏之狀，陷於白石面。餘湯邐迤相屬而下，鑿石作暗渠走
水。西北數十步，復立一石表，水自石表涌出，灌注一石盆中。此亦後置也。
　　魏徵疾亟，文皇夢與徵別，既寤流涕。是夕徵卒，故御製碑文云：「昔殷宗得良
弼於夢中，朕今失賢臣於覺後。」
　　沙州城內廢大乘寺塔者，周朝古寺，見有塔基。相傳云是阿育王本塔[１８２]。纔有
災禍，多來求救。又洛都塔者，在城西一里，故白馬寺南一里許。古基俗傳為阿育王
舍利塔，即迦葉摩騰所將來者。
　　永徽之理，有貞觀之遺風，製《一戎衣大定樂曲》[１８３]。至永隆元年，太常丞李
嗣真善審音律，能知興衰，云：「近者樂府有堂堂之曲，再言之者，唐祚再興之兆也。」
後《霓裳羽衣》之曲，起於開元，盛於天寶之間。此時始廢泗濱磬，用華原石代之。
至天寶十三載，始詔遣調法曲與胡部雜聲，識者深異之。明年，果有祿山之亂。
　　益州福感寺塔者，在州郭下城西，本名大石。相傳云：是鬼神奉阿育王教西山取
大石為塔基[１８４]，舍利在其中，故名大石也[１８５]。隋蜀王秀作鎮井絡，聞之，令人掘
鑿，全是一石，尋縫至泉，不見其際。風雨暴至，人有於傍鑿取一片將去，乃是毉玉。
問於識寶商者[１８６]，云：「此真毉玉，世中希有。」隋初，有詵律師，見此古迹，於
上起九級木浮圖。貞觀年初，地內大震動，此塔搖颺，將欲摧倒。於時郭下無數人來，
忽見四神，形如塔量，各以背抵塔之四面，乍倚乍傾，卒以免壞。
　　平時開遠門外立堠，云「西去安西九千九百里」，以示戍人不為萬里之行[１８７]。
　　天寶末，康居國獻胡旋女，蓋左旋右轉之舞也。
　　雲南有萬人冢者[１８８]，鮮于仲通、李宓等覆軍之地。
　　長安夏中，或天牛蟲出籬壁間，必雨。天牛蟲，即黑甲蟲也。段成式七度驗之，
皆應。
　　開元初[１８９]，突厥寇邊。時大武軍子將郝靈佺出使迴[１９０]，引回紇部落，斬突厥
默啜[１９１]，獻首於闕下，自謂有不世之功。時宋璟為相，以天子少好武，恐徼功者生
心，痛抑其賞。逾年始授中郎將[１９２]，靈佺遂嘔血而死。
　　釋提桓因者，忉利天王之號也，即「帝釋」二字。華梵雙彰，「帝」是華言，即
王主義；「釋」乃梵字，此字譯云「能」。今言釋提桓因者，梵呼訛略，具正合云「釋
迦婆因達羅[１９３]」，此云能天主。餘如《智度論》釋。

庚
　　李敬彝宅，在洛陽毓材坊，土地最靈，家人張行周事之有應。未大水前，預夢告
求飲食。至其日，率其類遏水頭，並不衝圮。
　　邱為致仕還鄉[１９４]，特給祿俸之半。既丁母喪，蘇州疑所給[１９５]，請於觀察使韓
滉。滉以為授官致仕，本不理務，特令給祿，以恩養老臣，不可在喪為異，命仍舊給
之。唯春秋二時，羊酒之直則不給。雖程式無文，見稱折衷。
　　開元末，有人好食羊頭者。常晨出，有怪在焉，羊頭人身，衣冠甚偉，告其人曰：
「吾未之神也，其屬在羊。吾以爾好食羊頭，故來求汝。汝輟食則已；若不已，吾將
殺汝。」其人大懼，遂不復食。
　　至德二年十月二十二日，豐樂里開業寺，有神人足跡甚多，自寺門至佛殿。先是，
閽人宿門下，夢一人長二丈餘，被金甲執槊，立於寺門外。俄而以手推其門[１９６]，扃
鐍盡解。神人即俛而入寺，行至佛殿，顧望久之而沒。閽人驚寤，及曉，視其門已開
矣。即具以夢白於寺僧，共視見神人之跡。遂告京兆聞，肅皇命中使驗之，如其言。
　　段成式姪女乳母阿史，本荊州人。嘗言：小時見鄰居百姓孔謙，籬下有蚓，口露
雙齒，肚下足如蚿，長尺五，行疾於常蚓。謙惡，遽殺之。其年，謙喪母及兄叔，因
不可得活。
　　長安安邑坊玄法寺者[１９７]，本里人張頻宅也。頻嘗供養一僧，僧念《法華經》為
業，積十餘年。張門人譖僧通其侍婢，因以他事殺之。僧死後，闔宅常聞經聲不絕。
張尋知其寃，因捨宅為寺。
　　建中二年，南方貢朱采鳥，形如戴勝，善巧語。養於宮中，斃於巨雕，內人有金
花紙上為寫《多心經》者。尋泚犯禁闈，亦朱采之兆也。
　　元和以來，舉人用虛語策子作賦。若使陳詩觀風，乃教人以妄爾。
　　沃州山禪院，在剡縣南三十里，頗為勝境，本白道猷居之。大和二年，有頭陀白
寂然重修，白居易為其記。白君自云：「白道猷肇開茲山，白寂然嗣興茲山，白樂天
垂文茲山，沃州與白氏有緣乎？」
　　吳郡陸懷素，貞觀二十年失火，屋宇焚燒，並從煙滅。唯《金剛般若經》獨存，
函及褾軸亦盡，唯經字竟如故。
　　房光庭[１９８]，嘗送親故葬，出定鼎門，際晚且饑，會鬻蒸餅者，與同行數人食之。
素不持錢，無以酬付。鬻者逼之，房命就我取直，鬻者不從。房曰：「乞你頭銜[１９９]，
我右臺御吏也，可隨取直。」時人賞其放逸。
　　長安四年十月，陰雨雪，百餘日不見星。明年正月，誅張易之等。
　　裴垍入相之年[２００]，才四十四，鬚髮盡白。
　　杭州靈隱山多桂，寺僧云：「此月中種也。」至今中秋望夜，往往子墜，寺僧亦
嘗拾得。而巖頂崖根後產奇花，氣香而色紫，芳麗可愛，而人無知其名者。招賢寺僧
取而植之，郡守白公尤愛賞[２０１]，因名曰「紫陽花」。
　　溫璋為京兆尹，一日，聞挽鈴者三，乃一鴉也。尹曰：「是必有探其雛者來訴爾。」
因命吏隨之，果得探雛者，乃斃之。
　　天寶末，有密採艷色者，當時號為「花鳥使」，呂向獻《美人賦》以諷之。
　　有人問趙州師年多少？師曰：「一串念珠使不盡。」終年一百二十歲。
　　奘法師至中印度郍爛陁寺，館於幼日王院覺賢房第四重閣，日供步羅果一百二十
枚、大人米等。
　　吳融字子華，越州人。弟蛻，亦為拾遺。蛻子程，為吳越丞相，尚武肅女。程子
光謙、光遠二人，皆為元帥府推官，入京並除著作郎，皆去「光」字。謙尋卒，遠終
於水部郎中，累牧藩郡。
　　咸通中，令狐綯嘗夢李德裕訴云：「吾獲罪先朝，過亦非大，已得請於帝矣。子
方持衡柄，誠為吾請，俾窮荒孤骨，得歸葬洛陽，斯無恨矣。」他日，令狐率同列上
奏，懿皇允納，卒獲歸葬。
　　孔子廟，始貞觀年立之，文皇書額[２０２]。洎武后權政，額中加「大周」二字。至
大中四年，馮審為祭酒，始奏琢去之。
　　內外官職田：三月三十日水田，四月三十日麥田。九月三十日已前上者入後人，
已後上者入前人。
　　程元振帥兵，經略河北，夜襲鄴，俘其男女千人。去鄴八十里，閱婦人有乳汁者
九十餘人，放歸鄴，鄴人為之設齋。
　　苗晉卿為東都留守，有士健屢犯科禁，罪當杖罰，謂之曰：「留守鞭武人甚易，
捨之甚難。今捨人之所易[２０３]。」遂捨之。武人自勵，卒成善士。
　　含元殿側龍尾道，自平階至，凡詰屈七轉。由丹鳳門北望，宛如龍尾下垂於地。
兩垠欄檻，悉以青石為之，至今石柱猶有存者[２０４]。興慶宮九龍池，在大同殿古基之
南[２０５]，西對瀛州門。周環數頃，水極深廣，北望之渺然，東西微狹。中有龍潭，泉
源不竭，雖歷冬夏，未嘗減耗。池四岸植嘉木，垂柳先之，槐次之，榆又次之。兵寇
已來，多被翦伐。
　　南中紅焦花，色紅，有蝙蝠集花中，南人呼為「紅蝠」。
　　景通禪師初參仰山，後住晉州霍山。化緣將畢，先備薪於郊野，徧辭檀信。食訖，
行至薪所，謂弟子曰：「日午當來報。」至日午，師自執燭，登積薪上，以笠置項後，
作圓光相，手執拄杖，作降魔杵勢，直終於紅焰中。
　　滕王《蜂蝶圖》，有名江夏斑、大海眼、小海眼、村裏來、菜花子。
　　令狐相綯，以姓氏少，族人有投者，不恡其力，繇是遠近皆趨之，至有姓胡冒令
狐者[２０６]。進士溫庭筠戲為詞曰：「自從元老登庸後，天下諸胡悉帶令。」
　　貞觀六年，王珪任侍中，通貴漸久，不營私廟，四時猶祭於寢，為有司所彈。文
皇優容之，特為置廟於永樂坊東北角。
　　司刑司直陳希閔，以非才任官，庶事凝滯，司刑府史目之為「高手筆」。言秉筆
支頤，半日不下，故目之曰「高手筆」。又號「按孔子[２０７]」，言竄削至多，紙面穿穴，
故名「按孔子」。
　　陳懷卿，嶺南人也，養鴨百餘頭。後於鴨欄中除糞，中有光爚爚然，試以盆水沙
汰之，得金十兩。乃覘所食處，於舍後山足下，因鑿有䴸金，銷得數十斤[２０８]，時人
莫知。懷卿遂巨富，仕至梧州刺史。
　　舊志[２０９]：吳修為廣州刺史，未至州，有五仙人騎五色羊，負五穀而來。今州廳
梁上，畫五仙人騎五色羊為瑞，故廣南謂之「五羊城」。
　　裴旻山行，有山蜘蛛垂絲如疋布，將及旻。旻引弓射殺之，大如車輪，因斷其絲
數尺收之。部下有金瘡者，剪方寸貼之，血立止。
　　魏知古年七十，卒於工部尚書。妻蘇氏不哭，含訖，舉聲一慟而絕，同日合葬[２
１０]。
　　曲江池，天祐初，因大風雨，波濤震盪，累日不止。一夕，無故其水盡竭，自後
宮闕成荊棘矣。今為耕民畜作陂塘，資澆溉之用。每至清明節，都人士女，猶有汎舟
於其間者。九龍池，上巳日亦為士女汎舟嬉遊之所。
　　白傅葬龍門山，河南尹盧貞刻《醉吟先生傳》，立於墓側，至今猶存。洛陽士庶
及四方遊人，過其墓者，奠以巵酒，冢前常成泥濘。
　　裴說應舉，只行五言詩一卷。至來年秋，復行舊卷，人有譏者。裴曰：「只此十
九首，苦吟尚未有人見知，何暇別行卷哉！」咸謂知言。
　　宣皇製《泰邊陲曲》，撰其詞云：「海岳晏咸通。」此符懿皇之號也[２１１]。
　　李郃為賀牧，與妓人葉茂連江行，因撰《骰子選》，謂之「葉子」。咸通以來，天
下尚之。
　　繡嶺宮，顯慶三年置[２１２]，在硤石縣西三里，亦有御湯。
　　崔圓妻在家，見二鵲搆巢，共銜一木，大如筆管，長尺餘，安巢中，眾悉不見。
俗言「見鵲上梁必貴」。
　　李訥僕射，性卞急，酷尚奕棋，每下子安詳，極於寬緩。往往躁怒作，家人輩則
密以奕具陳於前，訥睹，便忻然改容，以取其子布弄，都忘其恚矣。
　　懺之始，本自南齊竟陵王。因夜夢往東方普光王如來所，聽彼如來說法，後因述
懺悔之言，覺後即賓席梁武。王融、謝朓、沈約共言其事，王因茲乃述成《竟陵集》
二十篇、《懺悔》一篇。後梁武得位，思懺六根罪業，即將《懺悔》一篇，乃召真觀
法師慧式，遂廣演其文，述引諸經而為之。故第二卷中《發菩提心文》云：「慧式不
惟凡品，輕摽心志；實由渴仰大乘，貪求佛法。依倚諸經，取譬世事。」即非是為郄
后所作。今之序文，不知何人所作，與本述不同。近南人新開印本，去其「慧式」二
字，蓋不知本末也。
　　白仁哲，龍朔中為虢州朱陽尉。差運米遼東，入海遇風，四望昏黑。仁哲憂懼，
即念《金剛經》三百遍。忽如夢寐，見一梵僧，謂曰：「汝念真經，故來救汝。」須
臾風定，八十餘人俱濟。
　　鯉脊中鱗一道，每鱗上有小黑點，大小皆三十六鱗。唐律：取得鯉魚即宜放，仍
不得喫，號「赤鯶公」，賣者決六十[２１３]。
　　三原之南薰店，貞元末有孟媼者，百餘歲而卒。年二十六嫁張詧[２１４]，詧為郭汾
陽左右，與媼貌相類。詧死，媼偽衣丈夫衣，為詧弟，事汾陽。又凡一十五年，已年
七十二矣，累兼大夫。忽思煢獨，遂嫁此店潘老為婦。誕二子：曰滔、曰渠。滔年五
十四，渠年五十二。
　　連山張大夫搏，好養猫兒，眾色備有，皆自製佳名。每視事退，至中門，數十頭
拽尾延脰盤踥入。以絳紗為幃，聚其內以為戲。或謂搏是猫精。
　　昇平裴相，昆弟三人，俱盛名朝中。品藻謂俅不如儔，儔不如休。
　　貞元十三年二月，授許孟容禮部員外郎。有公主之子請兩館生，孟容舉令式不許。
主訴於上，命中使問狀。孟容執奏，竟不可奪，遷本曹郎中。
　　鄭致雍未第，求婚於白州崔相遠，初許，而崔有禍，女則填宮。至開平中，女托
疾出本家，致雍復續舊好，親迎之禮，亦無所闕。尋崔氏卒，杖絰朞周，莫不合禮，
士林以此多之。場中翹首，一舉狀頭。脫白授校書郎，入翰林，與邱門同敕。不數年
卒。
　　鎮州普化和尚，咸通初，將示滅，乃入市，謂人曰：「乞一領直掇[２１５]。」人或
與披襖，或與布裘，皆不受，振鐸而去。時臨濟令送與一棺，師笑曰：「臨濟廝兒饒
舌。」便受之。乃告辭曰：「普化明日去東門死也。」郡中相率送出城，師厲聲曰：「今
日葬，不合青烏。」乃曰：「第二日南門遷化。」人亦隨之。又曰：「明日出西門去。」
人出漸稀，出已還返，人意稍怠。第四日，自檠棺出北門外，振鐸入棺而逝。人奔走
出城，揭棺視之，已不見。唯聞鐸聲漸遠，莫測其由。
　　張鎰父齊丘[２１６]，酷信釋氏。每旦更新衣，執經於像前，念《金剛經》十五遍，
積十年不懈。天寶年為朔方節度使[２１７]，衙內有小將負罪，懼事露，乃扇動軍人數百，
定謀反叛。齊丘因衙退，於小廳閒行，忽有兵數十，露刃走入。齊丘左右惟奴僕，遽
奔宅門，過小廳數步，迴顧又無人，疑是鬼物。將及宅，其妻女奴婢復叫呼出門，云：
「有兩甲士，身出廳屋上。」時衙隊軍健聞變，持兵亂入，小廳前見十餘人屹然庭中，
垂手張口，投兵於地，眾遂擒縛。五六人瘖不能言，餘者具首，云：「欲上廳，忽見
二士長數丈，瞋目叱之，初如中惡。」齊丘因之斷酒肉。
　　天寶中，哥舒翰為河西節度使[２１８]，控地數千里，甚著威令。故西鄙人歌曰：「北
斗七星高，哥舒夜帶刀。吐番總殺盡，更築兩重壕[２１９]。」時差都知兵馬使張擢上都
奏事，值楊國忠專權好貨，擢逗留不返，因納賄交結。翰續入朝奏，擢知翰至，擢求
國忠拔用。國忠乃除擢兼御史大夫充劍南西川節度使。敕下，就第辭翰。翰命部下就
執於庭，數其罪而殺之。俄奏聞，帝却賜擢屍，更令翰決一百。
　　至德初，安史之亂，河東大飢。荒地十五里生豆穀，一夕掃而復生，約得五六千
石。其米甚圓細復美，人皆賴焉。
　　李德裕幼時，嘗於明州見一水族，有兩足，嘴如雞，魚身，終莫辨之。
　　劉晏任史部，與張繼書云：「博訪羣材，揖對賓客，無如戴叔倫。」
　　吉頊之父哲，為冀州長史，與頊娶南宮縣丞崔敬女。崔不許，因有故脅之。花車
卒至，崔妻鄭氏抱女大哭曰：「我家門戶底，不曾有吉郎。」女堅卧不起。小女自當，
登車而去，頊後入相。
　　雷公墨。雷州之西，有雷公廟。彼中百姓，每年配納雷鼓、雷車。人有以黃魚、
彘肉同食者，立遭雷震，人皆敬而憚之。每大雷後，人多於野中拾得黳石，謂之「雷
公墨」。扣之鎗鎗然，光瑩如漆。又於霹靂處，或土木中，收得如楔如斧者，謂之「霹
靂楔」。與兒帶，皆辟驚邪；與孕婦人磨服為催生藥，皆有應驗。
　　訶子湯。廣之山村，皆有訶梨勒樹。就中郭下法性寺佛殿前四五十株，子小而味
不澀，皆是陸路廣州每歲進貢，只採茲寺者。西廊僧院內老樹下有古井，樹根蘸水，
水味不鹹。院僧至訶子熟時，普煎此湯，以延賓客。用新訶子五顆，甘草一寸，並拍
破，即汲樹下水煎之。色若新茶，味如綠乳，服之消食疎氣，諸湯難以比也。佛殿東
有禪祖慧能受戒壇，壇畔有半生菩提樹，禮祖師啜乳湯者，亦非俗客也。近李夷庚自
廣州來，能煎此味，士大夫爭投飲之。
　　天授三年，始置試銜。
　　李延壽所撰《南北史》，因父大師先有纂集未畢[２２０]，追終先志，凡十六載方畢。
合一百八十卷，並表上之。其表云：「《北史》起魏登國元年，盡隋義寧二年，凡三代
二百四十年；兼自東魏天平元年，盡齊隆化二年，又四十四年行事。總編為本紀十二
卷，列傳八十八卷，謂之《北史》。《南史》起宋永初元年，盡陳禎明三年，四代一百
七十年。為本紀十卷，列傳七十卷，謂之《南史》。南北兩朝合一百八十卷。」其表
云：「鳩集遺逸，以廣異聞；去其冗長，揚其菁華。既撰自私門，不敢寢嘿。」又云：
「未經聞奏，不敢流傳；輕用陳聞，伏深戰越。」
　　元相稹之薨也，卜葬之夕，為火所焚，以煨燼之餘瘞之也。
　　李德裕自西川入相，視事之日，令御史臺榜興禮門：「朝官有事見宰相者，皆須
牒臺。其他退朝，從龍尾道出，不得橫入興禮門。」於是禁省始靜。
　　天寶中，有樵人入山醉卧，為蛇所吞，因以樵刀畫腹得出，久之方悟。自爾半身
皮脫，如白風狀。
　　上官昭容，儀之孫也。其母將誕之夕，夢人與秤，曰：「持此秤量天下文士。」
母視之曰：「秤量天下，豈是汝耶？」口中嘔嘔，如應曰「是」。
　　德皇西幸，知星者奏曰：「逢林即住。」及至奉天，奉天尉賈隱林入謁，遂拜侍
御史。
　　睿皇時，司馬承禎歸山，乃賜寶琴、花帔以送之。公卿多賦詩以送，常侍徐彥伯
撮其美者三十餘篇，為製序，名曰《白雲記》。蓋承禎號白雲子也[２２１]。
　　開元八年，穀水夜半漲。時伐契丹，兵營於彼，漂沒二萬人。唯行綱夜樗蒲不睡，
接高獲免。
　　衛中行自福察有贓，流於播州[２２２]。會赦北還，死於播之館，置於臼塘中。南人
送死，無棺槨之具，稻熟時理米，鑿木若小舟以為臼，土人呼為「臼塘」。
　　范液有口才，薄命，所向不偶。曾為詩曰：「舉意三江竭，興心四海枯。南遊李
邕死，北望宋珪殂。」
　　進士周逖，改次《千字文》，更撰《天寶應道千字文》，將進之，請頒行天下。先
呈宰執，右相陳公迎問之曰：「有添換乎？」逖曰：「翻破舊文，一無添換。」又問：
「翻破盡乎？」對曰：「盡。」右相曰：「『枇杷』二字，如何翻破？」逖曰：「唯此兩
字依舊。」右相曰：「若如此，還未盡。」逖逡巡不能對。
　　御史舊例：初入臺，陪直二十五日，節假直五日，謂之「伏豹直」。百司州縣初
授官陪直者，有此名。杜易簡解「伏豹」之義云：「直宿者，離家獨宿，人情所違。
其人初蒙榮拜，故以此相處。『伏豹直』者，言眾官皆出，此人獨留，如藏伏之豹，
伺候待搏，故曰『伏豹』耳。」韓琬則解為「爆直」，言如燒竹，遇節則爆。封演以
為：舊說南山赤豹，愛其毛體，每雪霜霧露，諸禽獸皆出取食，唯赤豹深藏不出，故
古人以喻賢者隱居避世。鮑明遠賦云：「豈若南山赤豹，避雨霧而深藏。」而言「伏
豹」、「豹直」者，蓋取不出之義。初官陪直，已有「伏豹」之名，何必以遇節而比燒
竹之爆也。
　　近代通謂府廷為公衙，即古之公朝也。字本作「牙」。《詩》曰：「祈父，予王之
爪牙。」祈父，司馬，掌武備，象獸以牙爪為衛。故軍前大旗謂之牙旗，出師則有建
牙、禡牙之事。軍中聽號令，必至牙旗之下，與府朝無異。近俗尚武，是以通呼公府、
公門為牙門，字稱訛變轉為「衙」。
　　官銜之名，蓋興近代。當是選曹補授，須存資歷。聞奏之時，先具舊官名品於前，
次書擬官於後，使新舊相銜不斷，故曰「官銜」，亦曰「頭銜」。所以名銜者，言如人
口銜物，取其連續之意。又如馬之有銜，以制其首，前馬已進，後馬續來，相似不絕
者。古人謂之「銜尾相屬」，即其義也。
　　薛宜僚，會昌中為左庶子[２２３]，充新羅冊贈使。由青州泛海，船頻阻惡風雨，至
登州，却漂回青州。郵傳一年，節度烏漢貞加待遇。有籍中飲妓段東美者，薛頗屬情，
連帥置於驛中。是春，薛發日祖筵，嗚咽流涕，東美亦然。及於席上留詩曰：「阿母
桃花方似錦，王孫草色正如烟。不須更向滄溟望，惆悵歡娛恰一年。」薛到外國，未
行冊禮，旌節曉夕有聲，旋染疾，謂判官苗田曰：「東美何故頻見夢中乎？」數日而
卒，苗攝大使行禮。薛旅櫬還，及青州，東美乃請告至驛，素服奠，哀號撫柩，一慟
而卒。情緣相感，頗為奇事。
　　沈詢嬖妾有過[２２４]，私以配內豎歸秦，詢不能禁。既而妾猶侍內，歸秦恥之，乃
挾刃伺隙，殺詢及其夫人於昭義使衙。是夕，詢嘗宴府中賓友，乃更歌着詞令曰：「莫
打南來鴈，從他向北飛。打時雙打取，莫遣兩分離。」及歸，而夫婦併命，時咸通四
年。
　　顧非熊少時，嘗見鬱棲中壞綠裙幅，旋化為蝶。張周封亦言：百合花合之，泥其
隟經宿，亦化為大蝶。
　　胡淛者，吳少誠之卒也，為辯州刺史，好擊毬。南方馬庳小，不善馳，淛召將吏
蹴鞠，且患馬之不便玩習，因命夷民十餘輩肩舁，據輦撝杖，肩者且擊[２２５]，旋環如
風。稍怠，淛即以策叩其背，犯鞭亟走，淛用是為笑樂。
　　三藏，謂大乘中及薛婆多部。諸小乘經量部師，唯立二藏。比西天宗部各異。一，
素怛纜藏。此云「契經」，能契於理及攝生，故《佛地論》云：「能貫攝，故名為經。」
佛初成道，為五俱輪等說、四諦十二行法，即《三轉法輪經》為首，此幻化相而談名
幻性說。初成正覺，為諸菩薩，稱法界性說。《華嚴經》譬如日出，先照高山，爾時
聲聞在會。如此方時，即《四十二章經》為首。《開元錄》即《大般若經》為首。二，毗
柰耶藏。此云「調伏」，如期所應為調伏。故《攝論》云：「調和控御身語等業，制伏
滅除諸惡行故。」律即以《四分戒經》為上首，即佛成道十二年中說。若約教至此方，
即以《遺戒經》為首。又律有大乘、小乘律令。此律藏即以《菩薩地持經》為首，亦名為論，
亦名《菩薩戒》，此《開元》次第也。三，阿毗達磨藏。「達磨」，此云法；「阿毗」有四義，
此云對法、數法、伏法、通法。對法，向無注涅槃。故又有通釋契經義，故此藏亦名
「鄔波提鑠」。古云「優波提舍」，此云「論議」，又曰「摩呾里迦」，古曰「摩德里迦」，
此云「本無」。自佛在世及滅度後，大小乘各有制造，不可見其先後。若依《開元錄》，
即《大智度論》為首，龍樹菩薩造。聖賢集傳契經、應頌、記別、諷誦、自說、緣起、
譬喻、本事、本生、方廣、希法、論議，亦名為十二部經，謂部類也。以轉法輪三周，
總說十二行相，能銓彼教分類，故分十二。又破十二有支，入十二處所說法，亦為十
二示。
　　王蜀刑部侍郎李仁表，寓居許州，將入貢於春官。時薛能尚書為鎮，先繕所業詩
五十篇以為贄，濡翰成軸，於小亭凭几閱之。未三五首，有戴勝自簷飛入，立於案几
之上，馴狎良久，伸頸嚲翼而舞，向人若將語。久之，又轉又舞，向人若如是者三，
超然飛去。心異之，不以告人。翌日投詩，薛大加禮待。居數日，以其子妻之。
　　濠州西有高塘館，附近淮水。御史閻敬愛宿此館，題詩曰：「借問襄王安在哉，
山川此地勝陽臺。今朝寓宿高塘館，神女何曾入夢來。」軺軒來往，莫不吟諷，以為
警絕。有李和風者至此，又題詩曰：「高唐不是這高塘，淮畔江南各一方。若向此中
求薦枕，差參笑殺楚襄王。」讀者莫不解顏。後因失印，求新鑄，始添「濠」字。
　　喬琳[２２６]，天寶初，自太原赴舉。過大梁，有申屠生，善鑒人，謂之曰：「惜其
情反於氣，心不稱質。若交極位，不至百日。年過七十，當主非命。」咸如其言。後
在相位八十七日[２２７]，七月七日生，七月七日誅。
　　蕭穎士，開元中，年十九擢進士第。儒釋道三教，無不該通。然性褊躁，忽忿戾，
舉世無比。常使一傭僕杜亮，每一決責，使至力殫。亮養瘡平復，為其指使如故。人
有勸之去，亮曰[２２８]：「豈不知。但以愛其才而慕其博奧，以此戀戀不能去。」卒至
於死耳。

辛
　　三銓之士[２２９]，具慶之下多避憂，闕除則皆不受，對易於他人。
　　大曆來，自丞相已下出使作牧，無錢起、郎士元詩祖送者，時論鄙之。
　　海內溫湯甚眾，有新豐驪山湯、藍田石門湯、岐州鳳泉湯、同州北山湯、河南陸
渾湯、汝州廣城湯、兖州乾封湯、荊州沙河湯。此等諸湯，皆知名之湯也，並能愈疾。
驪山湯甫爾京邑，帝王時所遊幸。玄皇於驪山置華清宮，每年十月，輿駕自京而出，
至春乃還。百官羽衛并諸方朝集，商賈繁會，里閭闐咽焉。山上起朝元閣，上常登眺，
命羣臣賦詩，正字劉飛詩最清拔，蒙賞之。右相李林甫怒飛不先呈己，出為一尉，竟
不入而卒，士子寃之。喪亂以來，湯所館殿鞠為茂草。《博物志》云：「水源有石硫黃，
其泉則溫。」天下山泉，由土石滋潤，蓄而成泉耳。如硫黃煎鑠，久久理當焦竭。有
湯之處皆不出硫黃[２３０]，有硫黃之所不聞有湯，事可明矣。
　　盧常侍鉟牧廬江日，相座囑一曹生，令署郡職，不免奉之。曹悅營妓名丹霞，盧
阻而不許。會餞朝客於短亭，曹獻詩云：「拜玉亭閑送客忙，此時孤恨感離鄉。尋思
往歲絕纓事，肯向朱門泣夜長。」盧演為長句，和而朂之曰：「桑扈交飛百舌忙，祖
亭聞樂倍思鄉。樽前有恨慚卑宦，席上無聊愛靚粧。莫為狂花迷眼界，須求真理定心
王。遊蜂採掇何時已，卻恐多言議短長。」令丹霞改令罰曹，霞乃號為「怨胡天」[２
３１]，以曹狀貌甚胡。滿座歡笑，盧乃目丹霞為「怨胡天」。
　　有范師姨者，知人休咎，為顏魯公妻黨。顏嘗問之：「官階盡得五品否？」范笑
曰：「鄰於一品。顏郎所望，何其卑也。」顏曰：「官階盡得五品，身著緋衣，帶銀魚，
兒子補齋郎，余之滿望也。」范指座上紫絲食單曰：「顏郎衫色如是。」
　　吳行魯尚書，彭城人。少年事內官西門思恭，小心畏慎。每夜常為溫溺器以奉之
[２３２]，深得中尉之意。一日，當為中尉洗足，中尉以足下文理示之，曰：「如此文理，
爭教不作軍容使。」行魯拜曰：「此亦無憑。」西門曰：「何也？」魯曰：「若其然者，
某亦有之，何為常執僕廝之役？」乃脫履呈之。西門嗟嘆，謂曰：「汝但忠孝，我當
為汝成之。」後為川帥。
　　元萬頃為遼東道管記，作檄文譏議高麗，曰：「不知守鴨綠之險。」莫離支報云[２
３３]：「謹聞命矣。」遂移兵守之。萬頃坐是流於嶺南。
　　駙馬韋保衡之為相，以厚承恩澤，大張權勢。及敗，長安市兒忽競彩戲，謂之「打
圍」。不旬餘，韋禍及。
　　呂衡州溫、祖廷之、父渭[２３４]，俱有盛名重任。而呂氏家風，先世碑誌，不假於
人，皆子孫自撰，云：「欲傳慶善於信詞，儆文學之荒墜也。」
　　柳芳，上元中為史臣，得罪竄逐黔中。時高力士亦徙巫州，因相遇，為芳言禁中
事，芳因論次其事，號曰《問高力士》。後著《唐曆》，此書不復出。
　　開元皇帝初即位，曾醉中殺一人。自此覆盃，四十年不嘗酒味。
　　真定帥王公，一日攜諸子入趙州院，師坐而問曰[２３５]：「大王會麼？」王曰：「不
會。」師云：「自小持齋身已老，見人無力下禪牀。」王公尤加禮重。翌日，令客將
傳語，師下禪牀受之。侍者問：「和尚見大王來，不下禪牀；今日軍將來，為甚麼卻
下禪牀？」師云：「非汝所知。第一等人來，禪牀上接；中等人來，下禪牀接；末等
人來，三門外接。」
　　端州已南，三日一市，謂之「趁虛」。
　　南中解毒藥，謂之「吉財」。俗云：「昔人遇毒，其奴吉財得是藥，與其主服，遂
解，因名之。」又諺曰：「秋收稻，夏收頭。」即婦人歲以截髮而貨，以為常也。
　　長沙岑和尚，因問話蹋倒仰山，仰山曰：「直下是箇大蟲。」自此諸方號岑山為
「大蟲」。長沙嗣南泉，法名景岑也。
　　安邑縣北門，縣人云：「有一蝎如琵琶大，每出來不毒人，人猶是恐，其靈積年
也。」
　　呂太一為戶部員外郎。戶部與吏部鄰司，時吏部移牒，令戶部於牆宇自豎棘，以
備銓院之交通。太一答曰：「眷彼吏部，銓總之司，當須簡要清通[２３６]，何必豎籬種
棘。」省中賞其清俊。
　　開元二十七年，明州人陳藏器撰《本草拾遺》，云人肉治羸疾。自是閭閻相效割
股，於今尚之。
　　開元二十八年，天下無事，海內雄富。行者雖適萬里，不持寸刃，不齎一錢。
　　開元二年，以江寧縣置金陵郡。
　　天寶四載[２３７]，改《尚書》「無『頗』」字為「陂」。
　　太平公主之出降薛紹也，燎炬列焰，槐樹多死，永隆二年七月也。
　　上元二年，制敕始用黃紙。
　　李客師為大將軍，即靖之弟也。好從禽，人謂之「鳥賊」。
　　貞觀末，吐番獻金鵝，可盛酒三斗。
　　景雲二年，除賀拔延嗣河西節度使[２３８]，節度使自此始。
　　楊妃，本壽王妃。開元十八年，度為道士，入內。
　　裴子羽為下邳令，張晴為縣丞，二人俱有聲氣，而善言語。論事移時，人吏竊相
謂曰：「縣官甚不和。長官稱雨，贊府道晴，終日如此，非不和乎？」
　　玄皇嘗召王元寶，問其家財多少。對曰：「臣請以絹一匹，繫陛下南山樹，樹盡，
臣絹未窮。」又玄皇御含元殿，望南山，見一白龍橫亘山間，問左右，皆言不見。令
急召元寶問之，元寶曰：「見一白物，橫在山頂，不辨其狀。」左右貴臣啟曰：「何則
臣等不見？」玄宗曰：「我聞至富可敵貴，朕天下之貴，元寶天下之富。」元寶又年
老好戲謔，出入市里，為人所知[２３９]，以錢文有「元寶」字，因呼錢為「王老」，盛
流於時矣。
　　《河滿子》者，蜀中樂工將就刑，獻此曲而不免。當時云一聲「去也」[２４０]。又
《北史》，隋樂人王令言，嘗卧於室內，其子以琵琶於戶外彈作《翻調安公子》。令言
驚起，問曰：「此曲有來遠近？」子曰：「頃來有之。」令言流涕曰：「帝往江東，當
不返矣。」子問之，答曰：「此曲宮聲，往而不反。宮，君也。吾所以知之。」尋有
江都之變。
　　江南無野狐，江北無鷓鴣，舊說也。晉天福甲辰歲，公安縣滄渚民家，犬逐一婦
人，登木而墜，為犬嚙死，乃老狐也，尾長七八尺。則首邱之妖，江南不謂無也，但
稀有耳。蜀中彭、漢、邛、蜀絕無，唯山郡往往而有，里人號為野犬。更有黑腰、尾
長、頭黑、腰間燋黃，或於村落鳴，則有不祥事。
　　鶴瘡，人血能療。又說三世人則可，唯洛中胡盧生爾。
　　鄭珏，第十九，應進士十九年，及第十九人，及第十九年後入相。子遘，太平興
國中任正郎。
　　冀王朱友謙鎮河中，常以一鐵毬杖晝夜為從，遇怒者，擊而斃之。有愛姬，極專
房，因其夫人之誕日，作珠翠衣以獻。夫人拒而不納，姬乃發怒，悉焚之。友謙忽聞
其臭，詢之得實。至暮，遂命其姬三杯後，責人喝起[２４１]，而毬杖破腦矣。
　　洛陽鄭生，丞相楊武之後也。家藏書法數十軸[２４２]，賈君常得遍閱。其尤異者，
晉衛瓘上晉武帝啟事，紙尾有批答處。又有太宗在遼東與宮人手敕，言「軍國事一取
皇太子處置」。其翰真草相半，字有不用者，皆濃墨塗殺，圓如棋子，不可尋認。復
有歐陽率更為皇太子起草表本，不言太子諱，稱「臣某叩頭頓首」。書甚端謹，然多
塗改，於紙末別標「臣詢呈本」四字。
　　華巖金天王廟，明皇御製碑。廣明中，其石忽鳴，隱隱然聲聞數里，浹旬而後定。
明年，巢寇犯闕，其廟亦為賊火焚爇，仍隳其門觀。
　　鄭韜光者[２４３]，大中之外孫，萬壽公主之子。自襁褓至懸車，事十一君，凡七十
載，所任無官謗，無私過。三持使節[２４４]，不辱君命。士無賢不肖，皆恭己接納。晚
年傴，時人咸曰：「鄭傴不迃。」平生交友之中無怨隙，親族之間無愛憎。及致政歸
洛，燕居寢疾，卒年八十，位至戶部尚書。
　　江淮間多九郎廟與茅將軍廟。九郎者，俗云即苻堅之第九子，曾有陰兵之感，事
極多說。茅將軍者，廟中多畫縛虎之象。蓋唐末浙西僧德林，少時游舒州，路左見一
夫荷鋤，治方丈之地。左右數十里不見居人[２４５]，問之，對曰：「頃時，自舒之桐城
至此，暴得痁疾，不能去，因卧草，及稍醒，已昏矣。四望無人煙，唯虎豹吼叫，自
分必死。俄有一人，部從如大將，至此下馬，據胡牀坐。良久，召二卒曰：『善守此
人，明日送至桐城縣下。』遂上馬，忽不見，唯二卒在焉。某即強起，問之，答：『此
茅將軍，常夜出獵虎。憂汝被傷，故使護汝。』欲更問之，則困卧。及覺已旦，不見
二卒。即起行，意甚輕健，至桐城，頃之疾愈。故以所見之地，立祠祀之。」德林止
舒州十年，及迴，則村落皆立茅將軍祠矣。
　　胡桐淚，出樓蘭國。其樹為蟲所蝕，沫下流出者，名為「胡桐淚」，言似眼淚也。
以汁塗眼[２４６]，今俗呼為「胡桐律」，訛也。
　　無名異，自南海來。或云燒炭竈下炭精，謂百木脂歸下成堅物也。一云藥木膠所
成。然其功補損，立驗。胡人多將雞鴨打脛折，將此藥摩酒沃之，逡巡能行為驗。形
如玉柳石而黑輕，為真。或有橄欖作，嘗之粘齒者，偽也。驗之真者，取新生鹿子，
安此藥一粒於腹臍中，其鹿立有肉角生，是真也。一云生東海者，樹名「多茄」，是
樹之節膠採得，胡人鍊作煎乾。緣生異，故有多說。
　　開元中，重沙門。一行幼時，鄰母常濟行貧，常思報之。後王姥男殺人，詣求救。
行曰：「要金帛可十倍酬，國法難請。」姥戟手罵曰：「何用此為！」一行心計渾天，
日役數百工，命空其室，移一大瓮於中。又密遣奴二人持布囊，曰：「汝可往某方某
角，有廢園，汝潛伺之。自午至昏，當有異物至，其數七，可盡掩之，失一則罪汝。」
至彼酉時，果有羣豕至，奴獲七豕。囊負歸，令寘瓮中，覆以木蓋，封以六一泥，朱
書梵字數十，其徒罔測。詰旦，中使詔對便殿[２４７]，玄皇曰：「太史奏，昨夜北斗不
見。何祥也？師禳之乎？」一行曰：「後魏時失熒惑，至今帝車不見，此天警陛下耳！
臣所見，莫若大赦天下。」從之。一行歸，放一豕出。其夕，奏一星見，至七夕皆見
矣。
　　張志安，居鄉里稱孝，差為里尹。在縣忽稱母疾，急白縣令。令問，志安曰：「母
有疾，志安亦病。志安適患心痛，是以知母有疾。」令拘之，差人覆之，果如此說。
尋奏高祖，表門閭。尋拜散騎常侍。又裴敬彝父為陳王典所殺，敬彝時在城，忽自覺
流涕不食，謂人曰：「我大人凡有痛處[２４８]，吾即不安。今日心痛，手足皆廢，事在
不測。」遂歸覲，父果已死。
　　懿宗賜公主出降，幕三丈，長一百尺，輕亮。向空張之，紋如碧絲之貫赤珠，雖
暴雨不濡濕。云以鮫人瑞香膏傅之，故爾。云得自鬼國。
　　狼之狀若狗，蒼赤色者最猛，每作聲，竅皆沸。腿中有筋，大如雞子，又筋滿身，
猶織絡之狀。人或有犯盜諱不首者，但燒此筋，以煙薰之，能使盜者手攣縮，可怪。
凡邊疆放火號，常用狼糞燒之以為煙，煙氣直上，雖列風吹之不斜。烽火常用此，故
為候曰「狼煙」也。
　　龍之性麄猛而畏蠟[２４９]，愛玉及空青，而嗜燒鷰肉。故食鷰肉人，不可渡海。
　　大中時，女王國貢龍油絹，形特異，與常繒不類。云以龍油浸絲織出，雨不能濡。
又寶庫中有澄水帛，亦外國貢，以水蘸則寒氣蕭飋，暑月辟熱，則一堂之寒思挾纊。
細布明薄可鑒，云上傅龍涎，故消暑毒也。
　　元和初，陰陽家言五福太一在蜀，故劉闢造五福樓，符載為文記。
　　李鉉著《李子正辯》，言至精之夢，則夢中之身可見。如劉幽求見妻，夢中身也，
則知夢不可以一事推矣。愚者少夢，不獨至人，聞之騶皂，百夕無一夢也。
　　蜀東西川之人，常互相輕薄。西川人言：「梓州者，乃我東門之草市也，豈得與
我耦哉？」節度使柳仲郢聞之，謂幕賓曰：「吾立朝三十年，清華備歷，今日始得為
西川作市令。」聞者皆笑之。故世言東西兩川人多輕薄。
　　畿尉有六道：入御史，為脩羅道[２５０]；入評事，為仙道；入京尉，為人道；入畿
丞，為苦海道；入縣令，為畜生道；入判司馬，為餓鬼道。
　　大中中[２５１]，丞郎宴席，蔣伸在座，忽酌一杯，言曰：「座上有孝於家、忠於國
及名重於時者，飲此爵。」眾皆肅然，無敢舉者。獨李孝公景讓起，飲此爵。蔣曰：
「此宜然。」
　　劉禹錫言：「司徒杜公佑視穆贊也，故人子弟。」佑見贊為臺丞，數彈劾，因事
戒之曰：「僕有一言，為大郎久計，他日少樹敵為佳。」穆深納之，由是少霽其威[２５
２]。
　　大和中，光祿廚欲宰牝牛，牛有胎，非久合生[２５３]。或曰：「既如此，可換卻。」
屠者操刀直前，略不介意。牛乃屈膝拜之，亦不肯退，此牛并子遂殞於刃下。而屠者
忽狂惑失常，每日作牛喘，食草少許，身入泥水，以頭觸物，良久方定。
　　杜荀鶴，第十五，字彥之，池州人。大順二年正月十日，裴贄下第八人，其年放
榜日，即荀鶴生日。故王希羽贈詩云：「金榜曉懸生世日，玉書潛紀上昇時。九華山
色高千尺，未必高於第八枝。」後入梁，為主客員外郎、翰林學士。懷恩思報，未幾
暴卒。
　　李英公為宰相時，有鄉人常過宅，為設食，客裂卻餅緣。英公曰[２５４]：「君太少
年。此餅犁地兩遍，熟穊下種，鋤持收刈，打颺訖，磑羅作麵，然後為餅。少年裂卻
緣，是何道理？此處由可，若對至尊前，公作如此事，參差斫卻你頭。」客大慚悚。
　　李齊物，天寶初為陝州刺史。開砥柱之險，於石中得古鐵犁鏵[２５５]，有「平陸」
字，因改河北縣為平陸縣。
　　晉公在中書，左右忽白以印失所在，聞之者莫不失色。度即命張筵舉樂，人不曉
其故，竊怪之。夜半宴酣，左右復白以印存焉。度不答，極歡而罷。或問度以故，度
曰：「此徒出於胥盜印書券耳。緩之則存，急之則投水火，不復更得之矣。」時人服
其宏量。
　　胡楚賓屬文敏速，每飲酒半酣，而後操筆。高宗每令作文，必以金杯盛酒令飲，
便以杯賜之。
　　李素替杜兼，時韓吏部愈自河南令除職方員外郎歸朝。問：「前後之政如何？」
對曰：「將縑來比素。」
　　李相國程執政時，嚴謩、嚴休皆在南省，有萬年令闕，人多屬之。李云：「二嚴，
休不如謩。」
　　元和十五年，辛邱度、邱紓、杜元穎，同時為遺補令史分直。故事，但舉其姓，
曰辛邱杜當入。
　　獨孤常州及，末年尤嗜鼓琴，得眼疾不理，意欲專聽。
　　杜兼常聚書至萬卷，卷後必有題云：「清俸寫來手自校，汝曹讀之知聖道，墜之
鬻之為不孝。」
　　大中三年，東都進一僧，年一百二十歲。宣皇問：「服何藥而至此？」僧對曰：「臣
少也賤，素不知藥性。本好茶，至處唯茶是求。或出，亦日遇百餘椀；如常日，亦不
下四五十椀。」因賜茶五十斤，令居保壽寺。
　　開元已後，鄙常侍，拜此官者，朝中謂之「貂却」[２５６]也。
　　杜豳公悰，位極人臣，富貴無比。嘗與同列言：「平生不稱意有三：其一為澧州
刺史；其二貶司農卿；其三自西川移鎮廣陵，舟次瞿唐，為駭浪所驚，左右呼喚不至，
渴甚，自潑湯茶喫也。」
　　天寶十三載，始改金風調《蘇莫遮》為《感皇恩》。
　　中書、門下、吏部，各有甲歷，名為「三庫」，以防渝濫。《戶部式》云：「安曲
西偏桃仁一石；杭州糟藏越瓜二百挺[２５７]、瓜荳豉五斗；戎州荔枝煎五斗，兼皮蜜浸
四斗；甘州冬柰五百顆；房州竹䶉五枚；蘭州 {左鼠右多}鼠六枚[２５８]。」此每年進
數。余久主判戶部，逐年所上貢，此物咸絕，但杭州進糟瓜耳。
　　姚峴為于頔陝州掾，不勝其虐。與其弟泛舟於河，遂自投而死[２５９]。
　　光化四年正月，宴於保寧殿，上自制曲，名曰《讚成功》。時鹽州雄毅軍使孫德
昭等殺劉季述，帝反正，乃制曲以褒之，仍作《樊噲排君難》戲以樂焉。
　　孟雲卿詩[２６０]，祖述沈千運。
　　景雲三年八月十七日，東方有流星出，五車至上台，又歲星犯左執法。時侍中竇
懷貞請罷所職，為安國寺奴。罷職從之，為寺奴不許。
　　章八元嘗於郵亭偶題數言，蓋激楚之謂也。會嚴維至驛，問元曰：「汝能從我學
詩乎？」曰：「能。」少頃遂發，元已辭家。維大異之，乃親指喻。數年間，元擢第。
　　巨勝者，元秋之沉雲也。茯苓者，絳晨之伏胎也。
　　蘇渙，本不平者，善放白弩，巴中號為「弩跖」，賨人患之。比壯年後，自知非，
變節從學。鄉賦擢第，累遷至侍御史，佐湖南幕。崔中丞遇害，渙遂踰嶺扇動。
　　司空圖侍郎，舊隱三峯。天祐末[２６１]，移居中條山王官谷。周迴十餘里，泉石之
美，冠於一山。北巖之上有瀑泉，流注谷中，溉良田數十頃。至今子孫猶存，為司空
之莊耳。
　　建中年中，大林國貢火精劍。其國有山，方數百里，上出神鐵，以其有瘴毒，不
可輕採取。若中國之有明君，此鐵自流出，鍊之為劍，有光如電，切金玉如泥。以朽
木磨之，則生煙焰；以金石擊之，則火光迸溢。德宗之將幸奉天，自攜火精劍，出於
殿內，遂以劍斫檻上鐵狻猊，應手而碎。及乘輿遇夜，侍從皆見上仗之，有數日光明
[２６２]。
　　羅浮甘子，其味愈常品。開元中，始有僧種於樓寺[２６３]，其後常資獻進。玄宗幸
蜀、德宗幸奉天之時[２６４]，皆不結實。
　　婆娑石，一名婆薩石。《靈臺記》云：「質多者味甜，無毒性溫，療一切蟲毒及諸
丹石毒、腫毒、䟜折。」此石出西番山中，澗中有盤，形狀礧磈，大小不常。色如瓜
皮，青綠黑斑有星者，為上。似嵩山礬石，斑不至煥爛者，為中。色如滑石，微黃輕
者[２６５]，為下。但以人血拭之，羊雞血磨，一如乳，似覺羶為妙。西番以為防身之寶，
辟諸毒也。
　　封抱一任櫟陽尉[２６６]，有客過之，既短，又患眼及鼻塞。抱一用《千字文》作語
嘲之，詩曰：「面作天地玄，鼻為鴈門紫。既無左達承[２６７]，何勞罔談彼。」
　　崔郢為京尹日，三司使在永達亭子宴丞郎。崔乘酒突飲，眾人皆延之。時譙公夏
侯孜為戶部使，問曰：「伊曾任給舍否？」崔曰：「無。」譙公曰：「若不曾任給舍，
京兆尹不合衝丞郎宴席。」命酒糺來罰下籌[２６８]，且喫罰爵。取三大器引滿飲之[２６９]，
良久方起。決引馬軍將至斃[２７０]，崔出為賓客分司。
　　陸相扆出典夷陵時，有士子修謁，相國與之從容。因酒酌勸，此子辭曰：「天性
不飲。」相國曰：「誠如所言，已減五分矣[２７１]。」蓋平生悔吝，各有十分，不為酒
困，自然減半矣。
　　盧詹尚書任吏部，押官告楷署其名，字體遒麗，時謂之「真書盧家」。
　　袁象先之子㠖，初自大理評事除戶部郎中，未幾遷宣徽使。不周載，拜宣武軍節
度使。

壬
　　李紋者[２７２]，早年受王涯恩。及為歙州巡官時，涯敗，因私為詩以弔之，末句曰：
「六合茫茫皆漢土，此身無處哭田橫。」乃有人欲告之，因而《纂異記》記中有《噴
玉泉幽魂》一篇，即甘露之四相也。玉川先生，盧仝也。仝亦涯客，性僻面黑[２７３]，
常閉於一室中，鑿壁穴以送食。大和九年十一月二十日夜，偶宿涯館。明日，左軍屠
涯家族，隨而遭戮。
　　裴說，寬之姪孫，佐西川韋皋幕，善鼓琴，時稱妙絕。靈開山有美桐，取而製以
新樣，遂謂之「靈開琴」。蜀中又有馬給，彈琴有名，尤能大小間絃。吳人陽子儒，
亦於悲風尤妙。
　　天尊應號者，取《靈寶經》中三十二天之十方，即其次序也。
　　大忌，學士進名奉慰，其日尚食供素膳，賜茶十串。
　　大中年，日本國王子求唐人圍棋。上敕待詔顧師言敵著，出楸玉局、冷暖棋子。
本國有手譚池，池中出玉子，不由製處，自然黑白，冬溫夏冷。
　　御廚進饌，凡器用有少府監進者九飣食，以牙盤九枚裝食味其間，置上前，亦謂
之「看食」。見京都人說：兩軍每行從進食，及有宴設，多食雞鵝，每隻價直二三千[２
７４]。每有設，據人數取鵝，燖去毛及五臟，攘以肉及粳米飯，五味調和。先取羊一口，
亦燖剝去腸胃，置鵝於其中，縫合炙之，肉熟便堪。去卻羊，取鵝渾食之，謂之「渾
羊沒忽」。翰林學士每遇食，賜食有物若畢羅衫，絕大，滋味香美，號為「諸王修事」。
　　高劭者，駢之猶子，以門地遷華州刺史。中和後，寓圃田，為蔡寇挈之。後得脫
去，投汴，梁祖擢為判官。後駕在岐，使致書四，入至三原，行十里，遇害。
　　僧佛壽命者[２７５]，續佛壽命也。《四分律》中說：「住持毗尼藏者，即住佛法也。
以住持佛法故，乃續佛壽命。」結集緣起云：「佛臨涅槃，阿難問佛：『佛滅度後，以
何為師？』佛答阿難：『吾滅度後，以波羅提木叉為師。』」梵曰「波羅提木叉」，此
云「別解脫戒」，與毗尼同出而異名。毗尼者，此云「調服律藏」也。又《戒經序》
云：「今演毗尼法，令正法久住。」
　　大和九年，敕：「江南、湖南共以傔資一百二十分送上都，充宰臣雇召手力。」
宰臣李石堅讓，乞只以金吾手力引，從之。時初誅李訓後也，至今為例。
　　建中三年六月，詔中書、門下兩省，各置印一面。
　　元和三年，李藩為給事中，時制敕有不可，遂於黃紙批之。吏曰：「宜連白紙。」
藩曰：「別以白紙，是文狀，豈曰批敕？」裴垍言於上[２７６]，以謂有宰相器。俄而鄭
絪罷免，遂拜。
　　萬迴，閿鄉人也，神用若不足，人謂愚癡無所能。其兄戍安西，久不得問，雖父
母亦謂其死矣，日夕悲泣而憂思焉。萬迴顧父母感念其兄，忽跪而言曰：「涕泣豈非
憂兄耶？」父母且疑且信，曰：「然。」萬迴曰：「詳思我兄所要者，衣裝、糗糧、巾
履之屬[２７７]，悉備之，某將往觀之。」忽一朝，齎所備而去，夕返其家，謂父母曰：
「兄善矣。」發書視之，乃兄迹也。弘農抵安西，蓋萬餘里，以其萬里而迴，故曰「萬
迴」也。萬迴貌若愚癡，忽有先舉異見，驚人神異也。上在藩邸時，多行遊人間，萬
迴每於聚落街衢中高聲曰「天子來」或「聖人來」，信宿間，上必經過徘徊也。安樂
公主，上之季妹也，附會韋氏，熱可炙手，道路懼焉。萬迴望見車騎，連唾曰：「血
腥血腥，不可近也。」不久而夷滅矣。上知萬迴非常人，內出二宮人侍奉之，時於集
賢院圖形焉。
　　舊制：碑碣之制，五品已上碑；七品已上碣；若隱淪道素，孝義著聞，雖不仕亦
立碣。
　　貞元已來，選樂工三十餘人，出入禁中，號「宣徽」，長入供奉，皆假以官第。
每奏伎樂稱旨，輒厚賜之。至元和八年，始分番上下，更無他錫，所借宅亦收之。
　　胡生者，失其名，以釘鉸為業，居霅溪，而近白蘋洲。去厥居十餘步，有古墳，
胡生若每茶飲[２７８]，必奠酹之。嘗夢一人謂之曰：「吾姓柳，平生善為詩而嗜茗。及
死，葬室乃子今居之側。常銜子之惠，無以為報，欲教子為詩。」胡生辭以不能，柳
強之曰：「但率子言之，當有致矣。」既寤，試搆思，果有冥助者，厥後遂工焉。又
一說：列子終於鄭，今墓在郊藪，謂賢者之迹，而或禁其樵焉[２７９]。里有胡生，性落
魄，家貧。少為洗鏡鎪釘之業，倏遇甘果名茶美醞，輒祭於列禦寇之祠壟，以求聰惠，
而思學道。歷稔，忽夢一人，刀劃其腹開，以一卷之書置於心腑。及睡覺，而吟詠之
意，皆甚美之詞，所得不由於師友也。既成卷軸，尚不棄於猥賤之業，真隱者之風，
遠近號為「胡釘鉸」。
　　肅皇賜高士玄真子張志和奴婢各一人，玄真子配為夫妻，名曰「漁僮」、「樵青」。
人問其故，答曰：「漁僮使卷釣收綸，蘆中鼓枻；樵青使蘇蘭薪桂[２８０]，竹裏煎茶。」
志和，字子同。
　　大和中，鄭注中納山木如市，一根有至萬錢者。鄭覃力奏，勅以禁絕。
　　開元十三年五月，集賢學士徐堅等纂經史文章之要，以類相從，上制曰《初學記》
[２８１]。至是上之，欲令皇太子及諸王檢事綴文爾。
　　開成中[２８２]，李紳為汴州節度使，上言於本州置利潤樓店，從之。與下爭利，非
長人者所宜。
　　大曆八年，吳明國進奉。其國去東海數萬里，經挹婁、沃沮等國。其土宜五穀[２
８３]，多珍玉，禮樂仁義，無剽劫。人壽二百歲，俗尚神仙。常望黃氣如車蓋，知中國
有土德君王，遂貢常然鼎，量容三斗，光潔類玉，其色純紫。每修飲饌，不熾火常然，
有頃自熟，香潔異常。久食之，令人反老為少，百疫不生。
　　《禮記˙儒行》云：「儒有席上之珍以待聘，夙夜強學以待問。」注云：「席，猶
鋪陳也。鋪陳往古堯舜之善道，以待見問也。大問曰聘。」今人使「席上珍」，皆誤
也，皆以為樽俎之間珍羞耳。潘岳曰：「筆下摛藻，席上敷珍。」亦誤也。
　　《玉藻》云：「笏，天子以球玉，諸侯以象，士以魚須文竹。」注：「文，猶飾也。
大夫士飾竹為笏，不敢與君並用純物也。」《釋文》云：「用文竹及魚須也，以魚須飾
文竹之邊。須音班。」今之人多呼魚須為鬢[２８４]，誤也。余凡四為府監試官，往往有
舉子於「無」字韻內押[２８５]。
　　雞樹，郭頒《魏晉世語》曰[２８６]：「劉放、孫資共典樞要，夏侯獻、曹肇心內不
平。殿中有雞樹，二人相為此亦久矣，其能復幾？」指謂中書令孫資、中書監劉放。
今之人講德於宰相，多使「雞樹」，非嘉也。唐賢牋啟，往往有之，誤也。
　　大中二年，以起居郎鄭顥尚萬壽公主。詔曰：「女人之德，雅合慎修，嚴奉舅姑，
夙夜勤事，此婦人之節也。萬壽公主婦禮，宜依士庶。」
　　一行老病將死，玄皇執手問之曰：「更有何事相救？」行曰：「尚有二事。其一曰，
勿遣胡人掌重兵。不獲已用之，勿與內宴。若使見富貴，必反逆以取。其二曰，禁兵
勿付漢官，須令內官監統。」及幸蜀，臨渭水，與肅皇別，歎曰：「吾不用一行之言。」
後方置神策軍。又一說：臨終留一物，令弟子進上，發之，乃蜀當歸。上初不喻，及
西幸，方悟微旨。
　　貞元中，仕進道塞，奏請難行。東省數月閉門，南臺唯一御史。令狐楚為桂府白
身判官，七八年奏官不下。由是兩河競辟才雋，抱器之士往往歸之，用為謀主，日以
恣橫。元和以來，始進用有序。
　　大足元年，則天嘗引中書舍人陸餘慶入，令草詔。餘慶遲迴至晚，竟不能裁一詞，
由是轉左司郎中。
　　貞元初，中書舍人五員俱缺，在省唯高參一人，未幾亦以病免，唯庫部郎中張濛
獨知制誥，宰相張延賞、李泌累以才可者上聞，皆不許。其月，濛以姊喪給假。或草
詔，宰相命他官為之，書省案牘不行十餘日。
　　華嶽雲臺觀，中方之上，有石堀起[２８７]，如半甕之狀，名曰「甕肚峰」。上嘗賞
望，嘉其高迥，欲於峰肚大鑿「開元」二字，填以白石，令百餘里望見之。諫官上言，
乃止。
　　武皇帝夢為虎所趁，命京兆、同、華格虎以進。至大中，即屬虎。
　　開元末，於弘農古函谷關得寶符，白石赤文，正成「桒」字。識者解之云：「桒
者，四十八字也，所以示聖上御歷數也。」及幸蜀之來歲，四十八矣。得之時，天下
歌之，遂改年天寶。
　　開成中對延英[２８８]，李石奏曰：「臣往年從事西蜀，中元日常詣佛寺，見故劍南
節度使韋皋圖形。百姓至者，先拜之，而後謁佛，皆歎，有泣者。臣實異之[２８９]，訪
於故老，皆曰：『令公恩深於蜀人。』復問曰[２９０]：『奚為恩深？』答曰：『百姓稅重，
令公輪年全放。自令公後，不復有此惠澤。百姓窮，追思益切。』」
　　元和元年十二月，李吉甫等撰《元和中國計簿》十卷上之。總計天下方鎮凡四十
八道，管州府二百九十五，鎮縣一千四百五十三，見定戶二百四十四萬二百五十五。
其鳳翔、鄜坊、邠寧、振武、涇原[２９１]、銀夏、靈鹽、河東、易定、魏博、鎮冀、范
陽、滄州、淮西、淄青等一十五道，合七十一州，並不申戶口。
　　寶曆三年，京兆府有姑鞭婦致死者，請斷以償死。刑部尚書柳公綽議曰：「尊毆
卑，非鬭也。且其子在，以妻而戮其母，非教也。」遂減死。
　　紫宸舊例，有接狀中郎，最近御幄。開成元年五月己酉，其日直者老以傴。文皇
問李石曰：「此何人？」答曰：「中郎白先朝[２９２]。」上變色。石奏曰：「姓白，重名
上『先』字，下『朝』字。」及退，遣閤門使問[２９３]：「何時授此官？」曰：「今年正
月。」石等謝曰：「中郎官，國初猶用賢俊，近日只授此輩。」因以郎官兼為之。李
寶符、杜篆以白皙膺選。
　　《開元令》：「諸有猛獸之處，聽作檻穽、射窩等，得即送官，每一頭賞絹四匹。
捕殺豹及狼，每一頭賞絹一匹。若在監牧內獲者，各加一匹。其牧監內獲豹，亦每一
頭賞得絹一匹[２９４]，子各半之。」信乎，長安上林近南山，諸獸備矣。
　　《令》云：諸度以北方秬黍中者，一黍之廣為分，十分為寸，十寸為尺，一尺二
寸為大尺一尺。十尺為丈。諸量以秬黍中者，容一千二百黍為籥，十籥為合，十合為
升，十升為㪷，三斗為大斗一斗。十㪷為斛。諸權衡以秬黍中者，百黍之重為銖，二十
四銖為兩，三兩為大兩一兩。十六兩為斤。諸積秬黍為度量權衡，調鐘律，測晷景，合
湯藥及冕服制[２９５]，則用之。此外官私，悉用大者。在京諸司及諸州，各給秤、尺、
度、㪷、升、合等樣，皆以銅為之。諸度地五尺為步，三百步為一里。
　　章八元及第後，居浙西，恃才浮傲，宴遊不恭。韓晉公自席械繫之，來晨將議刑。
時楊於陵乃韓女壻，以同年救之，曰：「為楊郎屈法。」
　　楊元卿，元和中自淮西背逆歸順，闔門被屠。其子延宗，曾任磁州刺史。開成中，
與河陽軍人謀逐帥以自立，為其黨所告，寘於極典。勅曰：「特寬今日覆族之刑，以
答當時毀家之效。斃於枯木，非謂無恩。」
　　王源中，字正蒙，在內署嗜酒，當召對，方沉醉不能起。及醉醒，同列告之，源
中但懷憂惕，殊無悔恨。他日，又以醉不任赴召，遂不得大用。開成三年十一月，薨
於鄆州節度使。又曾賜酒十金甌[２９６]，酒飲皆盡，甌亦隨賜[２９７]。
　　李珏在相，因對[２９８]：「明皇謂羣臣：『我自即位，不曾枉誅一人。』不知任李林
甫，破人家不少矣。」
　　開成二年十二月癸卯，詔曰：「應萬言、童子等，朝廷設科取士，門目至多。有
官者令詣吏曹，未仕者即歸禮部。此外更或延引，則為冗長。起今更不得薦聞。」
　　上元二年九月甲申，天成地平節。上於三殿置道場，以內人為佛、菩薩象，寶裝
飾之。北門武士為金剛、神王，結綵被堅執銳，嚴侍於座隅。焚香讚唄，大臣近侍作
禮圍繞，設齋奏樂，極歡而罷，各贈帛有差。
　　柳公綽在山南，有屬邑啟事者犯諱，糾曹請罰。公曰：「此乃官吏去就，非公文
科罰。」退其糾狀。
　　韓皋為京尹，詔以宏辭拔萃所試，就府考覆，時論以昇黜為當。一日下朝，有公
主橫過騶道，立馬杖肩轝八夫背各二十，命捕賊吏引僦夫，送公主歸宅。主入訴，遂
貶杭刺。
　　開成中，文皇一日謂執政曰：「丁居晦作中丞如何？」因悉數大臣而品第之，歎
曰：「宋申錫堪任此官，惜哉！」又曰：「牛僧孺可為御史大夫。」鄭覃曰：「頃為中
丞，未嘗搏擊，恐無風望。」上曰：「不然。鸞鳳與鷹隼事異。」上又曰：「居晦作此
官，朕曾以時諺謂杜甫、李白輩為四絕，問居晦，晦曰：『此非君上要知之事。』朕
常以此記得居晦，今所以擢為中丞。」
　　肅皇元年，吐蕃遣使入朝請和。敕宰相於中書宴設，將詣光宅寺為盟。使者云：
「蕃法，盟誓取三牲血歃之，無向佛寺。」明日復於鴻臚寺歃血。
　　柳公權嘗於佛寺看朱審畫山水，手題壁詩曰：「朱審偏能視夕嵐[２９９]，洞邊深墨
寫秋潭。與君一顧西牆畫，從此看山不向南。」此句為眾歌詠。後公權為李聽夏州掌
記，因奏事，穆宗召對曰：「我於佛寺見卿筆札，思見卿久矣。」宣出充侍書學士，
非時宰所樂，進擬左金吾衛兵曹充職，御筆改右小諫。中外朝臣，皆呼為國珍。
　　韓晉公在朝，奉使入蜀，至駱谷，山椒巨樹，聳茂可愛，烏鳥之聲皆異。下馬以
探弓射其顛杪[３００]，柯墜於下，響震山谷，有金石之韻。使還，戒縣尹募樵夫伐之，
取其幹，載以歸。召良工斲之，亦不知其名，堅緻如紫石，復金色綫交結其間[３０１]。
匠曰：「為胡琴槽，他木不可並。」遂為二琴，名大者曰「大忽雷」，小者曰「小忽雷」。
因便殿德皇言樂，遂獻大忽雷，為禁中所有[３０２]，小忽雷在親仁里。
　　開成三年十月甲午，慶成，節次以酒脯并仙韶樂賜中書門下及文武百寮[３０３]，宴
於曲江亭子。
　　蕭潮初至遂州，造二幡施於寺。設齋畢，作樂，忽暴雷霹竿成數十片矣。至來歲
當震日，潮死。
　　苟諷者[３０４]，善藥性，好讀道書，能言名理，樊晃常給其絮帛[３０５]。有鐵鏡，徑
五寸，鼻大如掌，言於道者處得之[３０６]。無絕異，但數人同照，各自見其影，不見他
人。
　　大和六年，承優入寺諸司、流外令史、掌故禮生[３０７]、批書醫工，及諸軍使承優
官典，總一千九百七十二員。至贊皇再入，減得六百五十七員。
　　杜仲陽即杜秋也，始為李錡侍人，錡敗填宮，亦進帛書，後為漳王養母。大和三
年，漳王黜，放歸浙西，續詔令觀院安置，兼加存卹。故杜牧有《杜秋詩》，稱於時。
　　寶曆二年六月，京兆府奏：「法曹參軍獨孤謂，前件官元推問劫人賊車仲莒，遂
尋蹤跡，得去年十月於宣平坊北外門殺人并剝人面皮賊熊元果等三人，兩人緣盜馬捉
獲，尋准法決殺訖。伏以兇惡不去，輦轂難為肅清；勤勞不酬，官吏無以激勸。其獨
孤謂伏請特賜章服。」尋依奏。
　　大和中，水部員外郎杜涉常見江淮市人桃核扇，量米正容一斗，言於九疑山得之。
　　貞元初，荊南有狂僧，善歌《河滿子》。嘗遇醉五百，塗中辱令歌。僧即發聲，
其詞皆陳五百平生過惡，五百驚懼，自悔之不暇。
　　王涯居相位，有女適竇氏，欲求錢十七一作七十。萬，市一玉釵。涯曰：「於女何
惜。此妖物也，必與禍相隨。」後數月，女自婚會歸，告王曰：「前時玉釵為馮外郎
妻首飾矣。」乃馮球也。王歎曰：「馮為郎吏，妻之首飾有十七萬錢，其可久乎？其
善終乎？」馮為賈餗門人，最密。賈為東戶，又取為屬郎。賈有蒼頭，頗張威福，馮
於賈忠，將發之未能。賈入相，馮一日遇蒼頭於門，召而勖之曰：「戶部中謗辭不一，
苟不悛，必告相國。」奴拜謝而去。未浹旬，馮晨謁賈，賈未興。時方冬，命火。內
有人曰：「官當出。」俄有二青衣出曰：「相公恐員外寒，奉地黃酒三杯。」馮悅，盡
舉之。青衣入，馮出告其僕馭曰：「喝且咽。」粗能言其事，食頃而終。賈為興嘆出
涕，竟不知其由。明年王、賈皆遘禍。噫！王以珍玩奇貨為物之妖，信知言矣，而徒
知物之妖，而不知恩權隆赫之妖，甚於物也。馮以卑位貪貨，已不能正其家，盡忠所
事，而不能保其身，斯亦不足言矣。賈之臧獲害門客於牆廡之間而不知[３０８]，欲始終
富貴，其可得乎？此雖一事，作戒數端。
　　大中四年，駙馬崔杞除大理少卿[３０９]，在司當職。《公式令》：諸文武官職事五品
已上，致仕身在京者，每季令通事舍人一人巡問奏聞。其在外州者，亦令長吏季別巡
問。每年附朝集使聞奏，使知安否。
　　宋守敬為吏，清白謹慎，累遷臺省，終於絳州刺史。其任龍門丞，年五十八，數
年而登列岳，每謂屬僚曰：「公輩但守清白，何憂不遷。俗之人每以雙陸無休勢，余
以為仕宦亦無休勢，各宜勉之。」
　　沙門玄奘，俗姓陳，偃師人。少聰敏，有操行。貞觀三年，因疾而挺志，往五天
竺國，凡經十七歲，至貞觀十九年二月十五日方到長安。足所親踐者，一百一十一一
作七。國。採求佛法，咸究根源，凡得經論六百五十七部，佛舍利及佛像等甚多。京
師士女迎之，填郛溢郭。時太宗在東都，乃留所得經像於弘福寺。有瑞氣徘徊像上，
移晷乃滅。遂詣駕，并將異方奇物朝謁。太宗謂之曰：「法師行後，造弘福寺。其處
雖小，禪院虛靜，可為翻譯之所。」太宗御製《聖教序》。高宗時為太子，又作《述
聖記》，並勒於碑。麟德中，終於坊郡玉華宮[３１０]。玄奘撰《西域記》十二卷，見行
於世，著作郎敬播為之序。
　　元和之初，薛濤好製小詩，惜其幅大，不欲長賸，乃狹小之。蜀中才子既以為便，
後減諸牋亦如是，將名曰「薛濤牋」。
　　韋綬自吏侍除宣察，辟鄭處晦為察判，作《謝新火狀》云：「節及桐華，恩頒銀
燭。」綬削之，曰：「此二句非不巧，但非大臣所宜言。」
　　《晉書˙陶潛本傳》云：「潛少懷高尚，博學善屬文，嘗作《五柳先生傳》以自況：
『先生不知何許人，不詳姓字，宅邊有五柳樹，因以為號焉。』」即非彭澤令時所栽。
人多於縣令事中使「五柳」，誤也。《白氏六帖˙縣令門》「種五柳」，此亦誤也。
　　陝東道大行臺尚書令、天策上將軍，太皇在藩時為之。及升儲，並是省之。諸道
行臺，武德九年並省。
　　貞觀元年，改國子學為國子監，分將作為少府監，通將作為三監。
　　長安盛要[３１１]，哀家梨最為清珍。諺謂：愚者得哀家梨必蒸喫。今咸陽出水蜜梨，
尤佳，鄠、杜間亦有之，父老或謂是哀家種。
　　崔元綜，則天朝為宰相，得罪流南海之南。會恩赦[３１２]，赤尉引謝之日，授分司
御史，累遷中書侍郎。卒時九十九，唯獨一身。
　　北省班，諫議在給事中上，中書舍人在給事下。裴佶為諫議，形質短少，諸舍人
戲之曰：「如此短小，何得向上？」裴答曰：「若怪，便曳向下著。」眾皆大笑，後除
舍人。
　　盧邁有寶瑟[３１３]，各直數十萬，有寒玉、石磬、響泉、和志之號。
　　福州城中有烏石山，山有峯，大鑿三字，曰「薛老峯」。癸卯歲，一夕風雨，聞
山上如數千人喧噪之聲。及旦，則薛老峯倒立，三字返向上[３１４]。城中石碑皆自轉側。
其年閩亡。
　　智永禪師，傳右軍父子筆法，居長安西明寺。從七十至八十，十年寫真草《千字
文》八百本。每了，人爭取之[３１５]。但是「律召調陽」，即其真本也。石本是內降，
貞觀年中也。俗本稱「律呂調陽」，誤也。蓋以草聖「召」字似「呂」字耳。以「閏
餘」對「律召」，是其義也。徐散騎最博古，亦誤為「呂」字。
　　杜佑自戶部侍郎判度支[３１６]，為盧杞所惡，出為蘇刺。時佑母在，杞以憂闕授之。
佑不行，換饒州。
　　大曆十一年，制：國子監置書學博士，立《說文》、《石經》、《字林》之學。舉其
文義，歲登下之，亦古之學也。
　　武德末，文皇欲平內難，苑池內得白龜，化為白石。故登極後降制曰：「皇天眷
祐，錫以寶龜。」
　　邢曹進，至德中河朔將也。飛矢中目，而鏃留於骨，三出之不得。後遇神僧，以
寒食餳漬之，出甚易，月餘愈。
　　西明、慈恩多名畫。慈恩塔前壁，有《濕耳師子跌心花》，時所重也。
　　高駢既好神仙，性復多誕。每稱與玉皇及羣仙書札來往，時對賓客，或彩牋以為
報答。
　　周寶在浙西，副使崔綰，公之妻族弟兄，鴈列於幕中。觀察判官田佩，亦其外甥，
二人最為貪暴。其次陸諤已下，皆挾勢而入。及更變之後，甚者亦多不免也。
　　時人多使「沉碑峴首」，唐賢往往有之。按《晉書》，杜預好為身後名，常言「高
岸為谷，深谷為陵」。刻石為二碑，紀其勳績。一沉方一作萬。山之下，曰：「焉知此
今後不為陵乎[３１７]？」一立峴山之上，曰：「焉知此後不為谷乎[３１８]？」「沉碑峴首」，
誤也，當為「沉碑方一作萬。山」。
　　鮑照，字明遠。至唐武后，諱減為昭，後來皆曰鮑昭[３１９]。唯李商隱詩云：「嫩
割周顒韭，肥烹鮑照葵。」又元稹詩云：「樂章經鮑照，碑版笑顏竣。」今人家有收
得隋末唐初《文選》，並鮑照爾。
　　袁州蔣動處士作《冷淘歌》，詞甚惡，投郡守溫公受知。
　　語兒梨，今俗說甚多，皆不近理。按《萬歲曆》云：黃武六年正月，獲彭綺。是
歲，由拳西鄉有產兒墜地便語，屈雲峯曰：此處應據《太平御覽》，增「因曰」二字。故名
語兒鄉[３２０]。語兒梨者，殆出此鄉也。今由拳屬杭州。黃武，吳年號，六月丁未，是
魏明年太和元年也。「黃武」以下，舊本錯見下二條。黃琴六曰：「應併於此無疑，月當作年，
年當作帝。」
　　臨安出紙，紙徑短，色黃，狀如牙版。字誤，可以舌舐之，不污。近亦絕有，蓋
取多工尠而價卑也。
　　今信州城西街連草市，地名「君遷」，仍多樹木，人皆不辯。余嘗通理是郡，召
父老詢之，皆云不知其地名之由。及披《文選》，左太沖《吳都賦》云：「平仲君遷，
松梓古度，楠榴之木，相思之樹。」注曰：「皆木名。」以此詳之，不辯之木，乃君
遷爾。
　　張去華，誼之子。顯德三年[３２１]，年十八，著《南征賦》，於淮南行在獻之。召
試，除臺簿。未幾，因臺中議事，不得預三院坐，遂棄官歸圃田。後狀元及第，建隆
二年也。

癸
　　彭蟾，宜春人也，著《鳳池本草廟堂丞鏡》一百二十卷，廣明亂後遺墜。
　　高駢在淮南，有贄歌者，末章云：「五色真龍上漢時，願把霓旌引煙策。」公說，
乃辟為從事。及公遇害，有識者多嗤其言過也。
　　貞元末，許孟容為給事中，權文公任春官，時稱「權許」。進士可不，二公未嘗
不相聞。
　　《襄沔記》云：「盧有疎水注於沔，此水中有物，如三四歲小兒，膝頭如虎，掌
爪常沒水中，出膝頭示人，小兒不知，欲弄之，輒便啖人。或有生得者，摘其鼻，可
小小使之[３２２]，名曰『水虎』也。」
　　濮州刺史曹朔，於汴水岸掘得鄂公馬鞭，表進之，不朽。
　　皮日休，歷太常博士，後從巢寇，遇禍。子光業，為吳越丞相。子文璨，任元帥
判官，入京為太僕少卿，卒。子子猷，猷字仲卿，祥符八年御前進士。
　　滑州有僧景陽，碣在開元寺。其僧不知何許人，刺史令狐公以僧有戒行，以紅米
飯魚鱠施之，令僧飡。其鱠盡化為乳頭香，食訖，遣人隨之，吐於河內，化為活魚，
踴躍跳出。後遷化，大中十二年二月，刺史李福置。
　　李綰，咸通中作越察。於甲仗庫創樓，名曰「武威」。刻石立文，曰《序樓文名》，
云：「名樓以武威，兼義也。余之望又出武威。」
　　荊南舊有五花館，待賓之上地也。故蔣肱《上成汭》詩云：「不是上台名姓字，
五花賓館敢從容。」
　　大中九月十七日敕：「徐泗節度使康季榮奏：據濠州刺史劉彥謀狀，定遠縣百姓
周裕，女小兒，年九歲。今年七月六日，為父患，割左股上肉一寸三分不落，瘡長一
寸四分，收得血半斤，父和羹喫，後二十九日，載割股上已落肉與父喫。其周裕至閏
七月十二日身死，至二十五日埋葬訖。其女小兒於墓側不歸，縣司與立草庵一所。伏
以寄分廉察，地列山河；獲當盛明，親逢大孝。伏請宣付史館，並賜旌表門閭。」奉
敕：「周小兒方至髫年，允茲志行，俾之旌表，用激時風。宜依所奏，仍委本道量事
優卹。」
　　杜悰、鄭顥、于悰，皆是二月一日生，悉尚主。
　　斛律金不解書，有人教押名云：「但如立屋，四面平正，即得。」安祿山押字，
以手指三撮而成。
　　蜀葵䕸作火把，猛雨中不滅。蠟燭過頭把，猛風中不滅。
　　建中元年，貶御史中丞元全柔；二年，貶中丞楊瑱[３２３]，皆四月晦日。憲皇擒劉
闢、李錡、吳元濟，行刑皆十一月朔日。
　　韋、路作相，貶不附己者十司戶：崔沆循州，李瀆綉州，蕭遘播州，高湘高州，
崔彥融恩州，韋顏虔州，張瀆勤州，杜裔休端州，鄭彥持義州，李藻費州。唯恩州不
迴。
　　韋執誼敗，八司馬：韋執誼崖州，韓泰虔州，陳諫台州，柳宗元永州，劉禹錫郎
州[３２４]，韓曄饒州，凌準連州，程异郴州。
　　鄭珣瑜為河南尹，送迎中使，皆有常處。人吏窺之，馬足差跌，不出三五步。
　　韋保衡、路巖作相，勢動天地。附其勢者，有牛頭、阿旁、夜叉、捷疾之號。二
相敗，以累譴者數十人。
　　長安大內有口味庫。乾符六年，回祿為災，自後不置也。
　　唐末，浙西鶴林寺三檜院、五花亭，勝概也。
　　大和中入閤，閤內都官班中，有擡眼竊窺上者，覺之。班退，語宰相曰：「適省
郎班內第幾人，忽擡眼抹朕，何也？」時裴晉公對曰：「省郎庶僚極卑微，不合擡眼
抹陛下。」上曰：「如何？」晉公曰：「即與打下着。」上曰：「此小事，不用打下。」
　　江西客司韓注，多不禮客。有為進士伍唐珪謁蘇使君[３２５]，閽人不通刺，因上詩
曰：「江西昔日推韓注，袁水今朝數趙祥。縱使文翁能待客，終栽桃李不成行。」
　　裴相休留心釋氏，精於禪律。禪律師圭峯密，禪得達磨頓門，密師注《法界觀》、
《禪詮》，皆相國撰序。常披毳衲，持鉢乞食於妓院，自言曰：「不為俗情所染，可以
說法為人。」每發願曰：「乞世世為王來護佛法。」後于闐國王生一子，手文間有「裴」
字，聞於中朝。
　　開元宮掖，競食黃魚，故於河陽作池養之[３２６]，故謂之「黃魚池」者。
　　盧氏說：「有官人衣緋，於中書門祗候，見宰相求官。人問前任，答曰：『某屬教
坊，作西方師子脚來三十年。』」
　　貞元十三年，深州奏：博野縣女子姓李氏，號妙法，年六十六，廬墓經三十七年。
初，李少年遇安祿山逆亂，被虜劫他鄉。聞父亡，欲奔喪，又以有一子，不忍分離，
遂割一乳，留別孩子而奔喪。既而號慟擗踴，遂燒一指，以啟告先靈。又以不見靈柩，
志欲廬墓。兄弟不許，遂以刀刺心見其志。竟開埏道，見棺櫬塵土，以舌舐之，又以
髮拭棺上塵埃。自是廬舍墓側，往往有異鳥翔集。其墳上先無樹木，李氏手自栽植雜
樹一千根，並高數尺。初，廬墓數年，又遇母疾，漸至危亟[３２７]。李氏每見母飲，即
飲；母食或嘔涎唾，並皆嘗之。無幾亡，李氏自刺血母臂上以為記，其至性如此。其
年，又廬州巢縣百姓張進昭，母先患創[３２８]，左手落，經一十三年乃亡。殯後，進昭
自截左腕，廬於墓側。
　　十宅諸王，多解音聲，倡優百戲皆有之，以備上幸其院，迎駕作樂，禁中呼為「樂
音郎君」。
　　歸少師崇敬。宅[３２９]，子弟極多，大都不喜肥者。或有之，則庭立之，送歸藍田，
供笋蕨，體減方還。多時則奶監泣告，俾歸澣濯。
　　宣皇於內中置杖，內官有過，多杖之。延英對[３３０]，宰臣諫之，上曰：「此朕家
臣，杖之何妨[３３１]？如卿等奴僕有過，不可不決。」
　　大中酷好科名，帝於內中題「鄉貢進士李道龍」。內官近多知書，自文、宣二帝。
　　李朱崖，武皇朝為相，勢傾朝野。及得罪譴斥，人為作詩云：「蒿棘深春衛國門，
九年於此盜乾坤。兩行密疏傾天下，一夜陰謀達至尊。肉視具僚忘匕筯，氣吞同列削
寒溫。當時誰是承恩者，肯有餘波達鬼村。」又一首云：「氣勢凌雲威觸天，權傾諸
夏力排山。三年驥尾有人附，一日龍髯無路攀[３３２]。畫閣不開梁燕去，朱門罷掃乳鴉
還。千巖萬壑應惆悵，流水斜陽出武關。」此溫飛卿詩也。
　　歸登書《徑山碑》[３３３]，是崔元翰文，唯稱此「龜」字。
　　高祖朝嚴甘羅，武功人，行劫為吏所拘。上謂曰：「汝何為作賊？」甘羅對曰：「饑
寒交切，所以為盜。」上曰：「吾為汝君，使汝窮乏，吾之罪也。」赦之。
　　鄭仁表，洎之次子[３３４]。自謂門地、人物、文章具美，常曰：「天瑞有五色雲，
人瑞有鄭仁表。」
　　僖皇即位，蕭倣、崔彥昭秉政，素惡劉鄴，乃罷鄴知政事，出為淮南節度使。是
日，鄴押班宣麻，通事引鄴內殿謝，不及笏記。鄴自撰十餘句，語曰：「霖雨無功[３３
５]，深愧代天之用；煙霄失路，未知歸骨之期。」帝為之惻然。鄴，三復之子，贊皇
門人也。
　　寧王薨[３３６]，冊讓皇帝，凡壙內置千味食。監護使裴耀卿奏曰：「尚食所料水陸
等味一千餘種，每色瓶盛，安於藏內，皆是非時瓜果，及馬牛驢犢麞鹿肉，并諸藥酒
三十餘色，儀注禮儀，並無所憑。」遂減省之。
　　張循憲為侍御史，長安中為河東採訪使，薦蒲州人張嘉貞材堪憲官，請以己官秩
授之。則天召見[３３７]，垂簾與之語，嘉貞奏曰：「以臣草萊，得入謁九重，是千載一
遇也。咫尺之間，如隔雲霧，竟不覩日月。恐君臣之道，有所未盡。」則天遽令卷簾，
與語大悅，擢拜監察御史。
　　郭太后貴極，終八朝：代之外孫，德之外甥，順之親婦，憲之皇后，穆之母，敬、
文、武三帝祖母。
　　建中中，戴竿三原婦人王大娘，首戴二十八人而走。
　　大曆年中，河南尹相里造[３３８]、洛陽尉苗登，有尾長二尺餘。
　　賈躭為滑州節度使。酸棗縣有一下俚婦，事姑不敬。姑年甚老，無目，晨餐，婦
以餅裹犬糞授姑，姑食覺異，留之。其子出還，姑問其子：「此何？嚮者婦與吾食。」
其子仰天大哭。有頃，雷震發[３３９]，若有人截婦人首，以犬首續之。躭令牽行於境內，
以戒不孝者，時人謂之「犬頭婦」。
　　李祐為淮西將，元和十二年送款歸國[３４０]。裴令公破元濟入城，漢軍有剝婦人衣
至倮體者。祐婦姜氏，懷姙五月，為亂卒所劫，以刀劃其腹，姜氏氣絕踣地。祐歸見
之，腹開尺餘，因脫衣襦裹歸。一夕復蘇，傅以神藥，滿十月，生一男。朝廷以祐歸
國功，授一子官，字曰行循[３４１]。年三十餘，為南海節度，罷歸，卒於道。
　　河東裴章者，其父胄嘗鎮荊州。門僧曇照道行甚高，能知休咎。章幼時為照所重，
言其官班位望，過於其父。章弱冠，父為娶妻李氏女。及四十餘，章從職太原，棄妻
於洛中，過門不入，別有所牽。李氏自感其薄，常褐衣髽髻，讀佛書蔬食。又十年，
嚴綬尚書自荊州移鎮太原，曇照隨之。章因見照敘舊，久之謂曰：「貧道五十年前言
郎君必貴，今則皆不，何也？」章自以薄妻之事啟之，照曰：「夫人生魂訴於上帝，
以非命處君。」後旬日，為其下以刃劃腹於浴器中，五臟墮，傷風遂死。
　　王縉為相[３４２]，為妾造寶應寺，宏麗無比，為識者所嗤[３４３]。
　　鄭覃歷官三十餘任，未嘗出都門，便登相位，以至於終。
　　貞元初，丹陽令王瓊，三年調集，遭黜落。瓊甚惋憤，乃賫百金，詣茅山道士葉
虛中求奏章，以問吉兇。虛中年九十餘，強為奏之。其章隨香煙上天，縹緲不見，食
頃復墮地，有朱書批其末云：「受金百兩，折祿三年。枉殺二人，死後處分。」後一
歲，無疾而卒。
　　太宗文皇帝，虬鬚上可掛一弓。
　　唐李佐，山東名族。年少時，因安史亂，失其父。後擢第，有令名，為京兆少尹。
陰求其父，有識告佐，往迎於殯葬徒中。歸而跪食，如是累月。一旦，召佐曰：「汝
孝行純也[３４４]。然吾三十年在此黨中，昨從汝歸，未與流輩訣絕。汝可具大豬五頭、
白醪數斛、蒜虀數甕、薄餅十盤，開設中堂，吾與羣黨一醉申訣，無恨矣。」佐承教，
數日乃具。父出召客，俄而市善薤歌者百人至，初則列堂中，久乃雜謳，及暮皆醉。
眾扶佐父登榻，而《薤露》一聲，凡百皆和。俄相扶坌出，不知所往，行路觀者億萬。
明日，佐棄家入山，數日而卒。
　　唐韓幹善畫馬。閑居之際，忽有一人，朱衣玄冠而至。幹問曰：「何得及此？」
對曰：「我鬼使也，聞君善圖良馬，願賜一匹。」立畫焚之。數日，出，有人揖而謝：
「蒙惠駿足，免為山川跋涉之苦，亦有以酬效。」明日，有人送素縑百匹，不知其來，
幹取用之。
　　河間王孝恭，才知識略，特出於眾。初，受詔征輔公祏，座上有水一器，倏然變
成血，滿坐驚畏，左右不測。孝恭曰：「自無負神明，此變應是公祏授首之兆。」座
客始安。至淮南，乃梟公祏以獻。時人服其先見。
　　明皇御勤政樓，下設百戲，坐安祿山於東間觀看。肅宗諫曰：「歷觀今古，無臣
下與君上同坐閱戲者。」玄宗曰：「渠有奇相，我有以禳之故耳。」又嘗與之夜讌，
祿山醉卧，化為一豬而龍頭。左右遽告，帝曰：「渠豬龍，不能為也。」終不殺之，
卒亂中原。
　　元德秀貧時，其兄早亡，有遺孤。朞月，其嫂又喪，無乳哺之。德秀晝夜哀號，
抱其子即以己乳含之，涉旬而有汁，遂長大。德秀官魯山令，有清政，化惠於一邑，
闔境歌之。
　　盧羣，居鄭之圃田。讀書業成，東游淮海，求索得千縑，西之長安。聞桑道茂善
相術，車馬闐門，羣傾囊奉之。桑生曰：「吾常以善惡鑒於時，士所惠者涓埃而已。
今貺余蓋以多[３４５]，其旨何哉？」羣答曰：「少為業已就，西來求官。以天下之人信
先生之口，將求一言，得乎？」桑生曰：「有何不可？」羣曰[３４６]：「乞自三事以下造
問公者，唯言近有一盧羣自東來，十年持世間重柄，貴不可及，即是願一作配。分。」
於是桑生昌言於時賢。不旬辰之內，凡京國重位名士，皆造羣門，同力申薦。代宗聞
其名，召見，一拜拾遺，累官至鄭滑節度使。
　　大宗謂虞世南一人而有五絕：一曰博聞，二曰德行，三曰書翰，四曰辭藻，五曰
忠直。圖形凌煙閣[３４７]，年八十一終。
　　清泰朝，李專美除北院，甚有舟檝之歎。時韓昭裔已登庸，因賜之詩曰：「昭裔
登庸汝未登，鳳池雞樹冷如冰。何如且作宣徽使[３４８]，免被人呼粥飯僧。」
　　長興四年，李遇奏尹拙自著作佐郎除左拾遺直史館。諫官直館，自拙始也。邇後
畿赤尉稍不登矣。
　　王居敏為秦王六軍判官，素不協意。及從榮擁兵之際[３４９]，與高輦並轡，指日影
曰：「明日如今，已誅王詹事矣。」
　　史弘肇嘗與大臣飲於竇貞固之第，以夙憤激蘇逢吉，舉爵曰：「安朝廷，定禍亂，
直須長鎗大劍，至如毛錐子安足用焉？」三司使王章曰：「雖有長鎗大劍，若無毛錐
子，贍軍財賦，自何而集？」肇默然而散，自此蘇、史有隙。
　　楊邠起於小吏[３５０]，及為相，常言曰：「為國家者，但得帑藏豐盈，甲兵強盛。
至於文章禮樂，並是虛事，何足介意。」自此後，始不在清議。
　　王師範，非名族，世承姑息。及其死也而無辭，輒有長幼之序。三川之士多焉。
　　漢隱帝賜諸伶錦袍玉帶，史弘肇奪之還官[３５１]，曰：「健兒戍邊，寒暑未有優卹，
爾輩不當也！」其凶戾也如此，然至理得中。
　　武皇嘉明宗之功[３５２]，以其屬五百騎，號曰「橫衝都」，侍於帳下，故兩河間目
為「李橫衝」。
　　于鄴除工部郎中，時尚書盧文紀諱業，甚不平，陶鑄欲請換曹。其夕鄴雉經，盧
尚書貶石州司馬。于、盧之器固小也，然過在執政。
　　趙光逢為司徒，致仕。光裔入相有日，省問其兄，語及政事。他日，光逢署其戶
曰：「請不言中書事。」其端靜也如此。
　　葛從周有殊功，鎮青社。人語曰：「山東一條葛，無事莫撩撥。」
　　楊尚書昭儉退居華下，自題家園以見志，曰：「池蓮憔悴無顏色，園竹低垂減翠
陰。園竹池蓮莫惆悵，相看恰似主人心。」
　　近有鍾離令王仁岫，善功算[３５３]，因集八卦五曹演算法云：用十二文牌子布位，
先須正坐其身，以坐位便居北方也。每牌子拘一位，每位從一至十起，坎為初，巡指
八方，以方為首。八卦既畢，却取其陰，橫九豎十，積為前位。常以九九正文，顛倒
呼命，瞻前顧後，逐位取了。須是明其九九正文，進退精熟，方可入於諸法，次第加
減。一位因望折倍減，五門不雜於五曹，五曹秤尺地倉金，五數悉通於一位。或遇前
後隔位，即以辰次而空之。或遇除減併繁，別以閏牌而貼之。總而存亡除留，自然明
其向背。既轉移而得理，則絲忽而無差。但用諸法徑門，取其簡要，若類鼓珠之法，
且凝滯於乘除。比法乃至開方、立方，求一立一，皆可通其體例耳。
　　法眼姓魯，雪峯姓曾。或問雪峰：「師何姓也？」答曰：「魯人不繫腰。」却問法
眼：「師何姓也？」答曰：「雪峯繫腰帶。」
　　盧文進，幽州人也。至江南，李氏封范陽王。嘗云：「陷契丹中，屢入絕塞。正
晝方獵，忽天色晦黑，眾星燦然。問蕃人，云：『所謂笪却日也，以此為常。』頃之
乃明，方午也。」又云：「嘗於無定河，見人脛骨一條，大如柱，長可七尺。」
　　後唐太祖嘗隨火征龐勛，臨陣出沒如神，號為「火龍子」。
　　王審知起事，其兄潮唱首。及審知據閩中，為潮立廟水西[３５４]，故俗謂之「水西
大王」。
　　梁祖初革唐命，讌於內殿，悉會戚屬。又命葉戲[３５５]，廣王忽不擲，目梁祖曰：
「朱三，你受他許大官職[３５６]，久遠家族得安穩否？」於是擲戲具於堦，抵其盆而碎
之。
　　劉坦狀元及第，為維揚李重進書記。好酒，李常令酒庫：「但書記有客，無多少
供之。」尋為掌庫吏頗吝之，須索甚艱。因大書一絕於廳之屏上云：「金殿試迴新折
桂，將軍留辟向江城。思量一醉猶難得，辜負揚州管記名。」未幾，重進望日復謁於
坦，讀之忽悟，曰：「小吏吝酒於書記也。」立命斬之。坦不懌，凡數月，悔而成疾。
　　正衙宣樞密使制，自周祖始，漢隱帝嗣位之初故也。
　　有米都知者，伶人也，善騷雅，有道之士。故西樞王公朴嘗愛其警策云：「小旗
村店酒，微雨野塘花。」梁補闕亦贈其詩云[３５７]：「供奉三朝四十年，聖時流落髮衰
殘。貪將樂府歌明代，不把清吟換好官。」近有商訓者，善吹笙，亦籍教坊為都知。
能別五音，知吉凶，復得畫之三昧，山水不下關、李。
　　王延彬獨據建州，稱偽號。一旦大設，為伶官作戲辭云：「只聞有泗州和尚，不
見有五縣天子。」
　　馬全節為鄴都留守，以元城是桑梓之邑，具白襴，詣縣庭謁拜。縣令沈遘避之，
節曰：「父母之鄉，自合致恭，勿讓也。」州里榮之。
　　孫光憲從事江陵日，寄住蕃客穆思密，嘗遺水仙花數本，植之水器中，經年不萎。
　　後唐莊宗，年十一，從晉王討王行瑜。初令入覲獻捷，昭宗一見駭異之，曰：「此
子有奇表。」乃撫其背曰[３５８]：「兒將來國之梁棟，勿忘忠孝於吾家。」乃賜鸂䳵酒
巵、翡翠盤。十三讀《春秋》，略知大義，騎射絕倫。其心豁如，採錄善言，聽納容
物，殆劉聰之比也。又昭宗曰：「此子可亞其父。」時人號曰「李亞子」。
　　楊惲內侍，字道濟。僖皇末，權樞密，出為浙西監軍。朱梁篡後，竄身投武肅，
居越中。長八尺，有黃白法，善壬課[３５９]。事饌至精，四季皆榜廚。手寫九經、三史、
百家，用蒲薄紙，字如蠅頭。年九十餘卒。
　　四明人胡抱章，作《擬白氏諷諫》五十首，亦行於東南，然其辭甚平。後孟蜀末，
楊士達亦撰五十篇，頗諷時事。士達子舉正，端拱二年進士，終職方員外郎。
　　長興元年二月郊祀，敕內外羣臣職帶平章事，兼侍中、中書令，與改里鄉名號。
　　偽蜀韓昭，仕王氏，為禮部尚書、麗文殿大學士。粗有文章，至於琴棋書算射法，
悉皆涉獵，以此承恩於後主。朝士李台瑕曰：「韓八座事藝，如拆襪線，無一條長。」
時人韙之。
　　朱耶赤心者，或云：「其先塞上人，多以騎獵為業。胡人三十輩於大山中，見飛
鳥甚眾，頡頏於一谷中。眾胡就之，見一小兒，約纔二歲已來，眾鳥銜果實而飼之。
眾胡異之，遂收而眾遞養之。成長求姓，眾云諸人共育得大，遂以『諸耶』為姓。」
言「朱耶」者，訛也。
　　天成中，帝謂侍臣曰：「自古鐵券，其事如何？」趙鳳對曰：「此則帝王誓文，賜
其子子孫孫，長享爵祿。」帝曰：「先朝所賜，惟三人耳。崇韜、繼麟，尋皆族滅。
朕之危疑，事慮朝夕。」嗟歎久之。趙鳳曰：「帝王所執，故知不必銘金鏤石。」帝
曰：「敢不深誡。」
　　忠懿王在錢塘，顯德中，有民沈超者，負罪逃匿。禁其母凡百日，不出；及追妻
鞫之，當日來首。判之曰：「母禁十旬，屢追不到；妻縶半日，不召自來。倚門之義
稍輕，結髮之情太重。領於市心，軍令處分。」又大貂曹公鎮青海，有盜魁累犯當死，
皆會赦。至公在任，又犯。有司以赦文舉之，公判曰：「三遇赦文，天子之恩合免；
屢為民患，將軍之令必行。」乃從極典。
　　陶穀，小名鐵牛。李濤常有書與之曰：「每至河源，即思令德。」唐彥謙之孫也，
以石晉諱，改姓焉。